Compare Bible readings for Diskwedhyans 14 in the ABK and the RSV - Bible Society\nKan an 144,000\n1Ha my a welas, hag ott, an Oen ow sevel war an menydh Sion, ha ganso kans peswar ha dew-ugens mil, gans y hanow ev ha hanow y Das skrifys war aga thal. 2Ha my a glewas son dhiworth nev kepar ha son lies dowr, ha son taran vras, ha'n son a glewis o kepar ha telynnyoryon ow telynnya gans aga thelynnow. 3Hag i a ganas kan nowydh a-dherag an tron hag a-dherag an peswar kreatur bew ha'n henavogyon, ha denvyth ny ylli dyski an gan marnas an kans peswar ha dew-ugens mil re beu prenys dhiworth an norvys. 4An re ma yw neb na veu mostys gans benynes, rag aga bos chast. An re ma yw neb a hol an Oen pyle pynag yth ello. An re ma a veu prenys dhiworth mab-den, kynsa frut dhe Dhuw ha dhe'n Oen. 5Hag yn aga ganow nyns o gow kevys. Dinamm yns i.\nNegysyow an Tri El\n6Ha my a welas ken el ow nija yn kres nev gans an aweyl heb hedhi dhe bregoth dhe neb a drig war an norvys, ha dhe bub kenedhel ha loeth ha taves ha pobel, 7ow leverel, ughel y lev, ‘Porth own a Dhuw, ha ro glori dhodho, rag bos eur y vreus devedhys, ha gwra gormel neb a wrug nev ha nor ha'n mor ha'n fentynyow a dhowrow.’\n8Ha ken el, an nessa anedha, a holyas, ow leverel, ‘Koedha, koedha a wrug Babylon vras, hag a wrug dhe oll kenedhlow eva a'n gwin a sorr hy fornikashyon.’\n9Ha ken el, an tressa anedha, a'ga holyas, ow leverel, ughel y lev, ‘Den mar kordh an best ha'y imaj, ha degemmeres y verk war y dal po war y dhorn, 10ev ynwedh a wra eva a'n gwin a'n sorr a Dhuw, dinewys heb gwannhe y'n hanaf a'y sorr, hag ev a vydh tormentys gans tan ha loskven a-dherag an eledh sans hag a-dherag an Oen. 11Ha mog aga thorment a wra yskynna trank heb worfenn ha nyns eus powes dydh ha nos dhe neb a wordh an best ha'y imaj ha pypynag a dhegemmerro merk y hanow.’\n12Ottomma perthyans an syns, neb a with gorhemmynnow Duw, ha fydh Yesu.\n13Ha my a glewas lev dhiworth nev ow leverel, ‘Skrif: Gwynnvys an re varow a verow y'n Arloedh alemma rag.’ ‘Ya’, yn-medh an Spyrys, ‘may hallons i powes a'ga lavur, rag yma aga oberow orth aga siwya.’\nTrevas an Norvys\n14Ha my a welas, hag otta, kommolenn wynn, ha war an gommolenn nebonan owth esedha kepar ha Mab den gans kurun owrek war y benn ha kromman lymm yn y dhorn. 15Ha ken el a dheuth yn-mes a'n tempel ow karma, ughel y lev, dhe neb o esedhys war an gommolenn, ‘Gwra gorra dha gromman ha mysi, rag bos devedhys an eur dhe vysi rag bos adhves trevas an dor.’ 16Ha neb o esedhys war an gommolenn a swaysyas y gromman war an dor, ha mysys veu an dor.\n17Ha ken el a dheuth yn-mes a'n tempel usi yn nev, ha ganso kromman lymm ynwedh. 18Ha ken el a dheuth yn-mes a'n alter, ha ganso charj a'n tan, hag ev a gewsis ughel y lev, dhe neb a'n jevo an gromman lymm, ow leverel, ‘Gorr dha gromman lymm ha kuntell trevas gwinwydhenn an dor, rag bos adhves hy grappys.’ 19Ha'n el a swaysyas y gromman dhe'n dor, ha kuntell trevas gwinwydhenn an dor ha'y thewlel y'n winwask vras a'n sorr a Dhuw. 20Ha'n winwask a veu trettys a-ves dhe'n sita, ha goes a dheuth yn-mes a'n winwask, mar ughel avel fronnow an vergh, rag mil erowhys ha hwegh kans.


All Health Care Professionals Near Lahaska, Pennsylvania\n47 listings were found within 10255075100200 mikm of Lahaska, Pennsylvania\napprox. 10.4 mi from Lahaska, Pennsylvania\napprox. 13 mi from Lahaska, Pennsylvania\napprox. 13.7 mi from Lahaska, Pennsylvania\napprox. 14.2 mi from Lahaska, Pennsylvania\napprox. 14.4 mi from Lahaska, Pennsylvania\napprox. 14.5 mi from Lahaska, Pennsylvania\napprox. 15.2 mi from Lahaska, Pennsylvania\napprox. 15.7 mi from Lahaska, Pennsylvania\napprox. 16 mi from Lahaska, Pennsylvania\napprox. 16.2 mi from Lahaska, Pennsylvania\napprox. 16.3 mi from Lahaska, Pennsylvania\napprox. 16.4 mi from Lahaska, Pennsylvania\napprox. 16.6 mi from Lahaska, Pennsylvania\napprox. 17.1 mi from Lahaska, Pennsylvania\napprox. 17.2 mi from Lahaska, Pennsylvania\napprox. 17.9 mi from Lahaska, Pennsylvania\napprox. 18.2 mi from Lahaska, Pennsylvania\napprox. 18.4 mi from Lahaska, Pennsylvania\napprox. 19.1 mi from Lahaska, Pennsylvania


Kardeva - Wikipedia\nsita, tre gonteth, unparished area\nEaton and Eccleston, Great Boughton, Huntington, Dodleston, Guilden Sutton, Mickle Trafford and District, Mollington\nKardeva yw cita benneglos gans fosow romanek, desedhys war Dhowr Dyfrdwy (Dee yn Sowsnek). Hy hanow Kembrek yw "Caer", "Chester" yn Sowsnek. Desedhys yw ryb an or kembrek. Hy foblans yn niveryans 2011 o 329,608. Yn Kardeva yma pennplas Awtorita 'Cheshire West and Chester'. Ynwedh hy yw trev konteth istorek Cheshire.\nFondys veu Kardeva avel "castrum" po kastel romanek gans an hanow Deva Victrix yn reyn Emperour Vespasian yn 79 OK. Onan a gresennow brassa an lu yn Breten romanek o, awosa Kardeva dheuth trevesigeth sivil meur. Yn 689, fondys veu Eglos Minster Mercia west gans Myghtern Æthelred. Hemm a dheuth kynsa penneglos Kardeva. An Angelas a efanas ha krefhe an fosow rag gwitha dhe'n cita erbynn an Danow. Kardeva o onan a'n citys diwettha dhe godha dhe'n Normanas. Wella Konkerrour a worhemmynas drehevyans kastel. Kardeva a dheuth dhe vos cita yn 1541.\nFosow Kardeva yw yn-mysk an gwella-gwithys yn Breten. Yma niver a dhrehevyansow dhyworth an osow kres y'n cita, mes lower a'n drehevyansow du-ha-gwynn yn kres an cita yw astiveryansow Victorian. Hensyow horn, dowrgleudhyow ha fordhow nowydh a dheuth dhe'n cita y'n Domhwelans Diwysyansek. Y feu efanyans meur yn hy foblans. Tornyaseth, menystrans ha servisyow arghansek yw posek dhe'n erbysieth arnowdyh.\nAn hanow 'Deva' a dheu dhyworth hanow an avon, 'Dyfrdwy' po Dowr Deva. Y'n yeth Vrythonek, dēvā o hanow duwes, hag avonow erel gans an keth hanow yw Dwyfor ha Dwyfach yn Gwynedd.\nTre yw Kardeva dhe bara pel-droos 'Cita Kardeva' ha resegva vergh posek.\nAn fosow romanek\nSkeusen a'n kastel romanek\nGwerthjiow yn kres an cita\nDiwettha golegyans an folen ma a veu an 30 Ebrel 2022, dhe 19:15.


Mary Anderson (deviser) - Wikipedia\nMary Anderson (deviser)\n19 Hwevrer 1866\n27 Metheven 1953\nMary Elizabeth Anderson (19ves Hwevrer, 1866 – 27ves Gortheren, 1953) o displegyer kerth, tiek, gonisyas gwin ha deviser lown disegher skewwyns. An degves mis Du, 1903 Anderson a waynyas hy hynsa patent rag devis awtomatek golghi fenestri karr hag yw maystrys a-dhyworth a-bervedh an karr, henwys an disegher skewwyns.\nGenys veu Mary Anderson yn Greene County, Alabama, orth dalleth an oos Dasformyans yn 1866. Yn 1889 hi a vovyas chi gans hy mamm wedhow ha hy hwor dhe Birmingham, Alabama.\nYn Birmingham, hi a dhrehevyas Fairmont Apartments dhe Highland Avenue yn skon wosa movya chi. Erbynn 1893, Mary Anderson a vovyas chi arta dhe Fresno, Kaliforni bys yn 1898 le may oberi hi amethva vughes ha gwinlan.\nAn disegher skewwyns[golegi | pennfenten]\nDres godrik dhe Evrek Nowydh yn gwav 1903, yn tramgarr dydh oor, Anderson a notyas y wrug lewyer tramgarr gwynnel dhe weles dres an fenestri awos an erghlaw. Pan wrug hi dehweles dhe Alabama hi a arvethas desiner rag devis oberys gans leuv dhe glerhe skewwyns. Hi a wrug dhe gompani leel askorra patron oberi. Yn 1903, hi a wrug ombrofya rag, hag a veu grontys, patent 17 bledhen rag an disegher.\nHy devis o kolpes a-bervedh an karr a wra maystri lown glus gwedhyn war-ves an skewwyns. An kolpes a yll bos oberys dhe vovya bregh gergys gans springa a-dreus an skewwyns war-lergh hag yn-rag. Gorthpos o usys dhe surhe kestav ynter an disegher ha'n fenester. Devisyow haval dhe hemma re beu gwrys kyns, mes an huni Anderson o an kynsa dhe vos effeythadow.\nYnkleudhyansow yn Alabama\nDiwettha golegyans an folen ma a veu an 7 Meurth 2022, dhe 04:37.


Ebron y’n Nos - mis-Meurth 2021 | Skrifennow Ebron y'n Nos - mis-Meurth 2021\nEbron y'n Nos - mis-Meurth 2021\n18 Mar 2021 - Davydh Trethewey\nThis is a transcript for the March 2021 segment of 'Ebron y'n Nos' I prepared for Radyo an Gernewegva, broadcast in #526.\nDalleth gwenton yw an mis ma, ha Dy' Goel Dewi ha Dy' Goel Peran re dheuth. My a wayt bos kewer gwella y'n seson nowydh gans le a gommol ha glaw.\nAn lestri efanvos re sewenis yn aga thowlow dhe dhrehedhes Meurth. Yma an resegvellow Hope, ha Tianwen-1 yn resegva Meurth dell veu towlys, hag an huni gans NASA, Perseverance (Diwysygneth) re diras yn salow war eneb Meurth.\nAn nowodhow ma yw nowodhow da rag Kernow ynwedh. An savla loerell Goenhelghya re junyas an roesweyth savla a wra kesoberi gans ESA ha NASA. I a wrug usya onan an lestri, GHY-6 dhe reseva sinellow diworth Mars Express, resegvell Europek, ha'n lestri efanvos nowydh Hope, Tianwen-1 ha Percy. Hag yma meur a lestri efanvos ynterplanetek y'n termyn ma, res yw oll an lestri efanvos keskommunya gans an norvys. Res yw bos an degemmerell pur groghendanow, ha ledander an fros yw isel mars yw an lester gans pellder meur a'n norvys. Yma res kavoes degemmerellow oll a-dro dhe'n bys, drefenn ny yll tonnow radyo tremena dres an dor. Kales yw dhe gavoes termyn lowr war dhegemmerellow nerthek rag an niver bras lestri efanvos. Ytho, edhomm keworra moy anedha, ha Goenhelghya a wra aga junya.\nAn wandryell Percy a diras yn sewen dhe'n 18ves mis-Hwevrer. An wrandryell re wrug panorama a imajys a-dro dh'y savla tirans. Gwrewgh mos dhe mars.nasa.gov/mars2020 rag aga gweles.\nPanorama diworth savla tirans Perseverance. Devnydhyewgh an kontrols yn topp-kledh (po pynchya) rag zoumya a-ji hag yn-mes an imaj. Klykkyewgh (po tava) ha draggya an kursor rag movya a-dro dhe'n imaj. Erthygel gans NASA.\nAn chif kameras war Percy a yll zoumya, yw henwys Mastcam-Z. Nag o zoum gans an kameras gans an wandryell Curiosity. Drefenn bos an dhew anedha an keth moghheans, possybl yw Percy dhe wul imajys stereo.\nYma mikrofon gans Percy ha son rekordys gans gwyns Meurth a yll bos klewys, kynth usi an ayrgylgh Meurth pur danow:\nAn tro-askell gans an wandryell a dreusvewas an tirans yn salow, mes ha my a wra skrifa hemma, na wrug bos diskargys a'n wandryell hwath.\nYma towlenn gans NASA ha Percy dhe dhurya dhe'n lyha unn bledhen Meurth (687 a dhydhyow an norvys) mes Curiosity a wra oberi hwath wosa tirans yn 2012, moy ages 3000 dydh meurthek (henwys "sol" gans NASA). Dydh Meurthek yw ogas ha'n keth hirder dydh an norvys, nag yw marnas dew ugens mynysenn hirra.\nMeurth yw gweladow dhyn ni y'n ebrenn soth-west yn ranneves Taurus an mis ma.\nMeurth yn ebrenn dhe'n 18ves mis-Meurth 2021 diworth Truru - mappa dre wiasva Heavens-Above.\nNASA a wrug ystynna towlenn an lester efanvos Juno a wra resega a-dro dhe Yow ha studhya y ayrgylgh. Yma y dowlenn kynsa kowlwrys yn mis-Gortheren an bledhen ma, ha'n dowlenn ystynnys yw bys dhe 2025 mar kwra an lester durya. Y fydh chons y'n dowlenn ystynnys gul treus-nijansow an loerow Io, Europa ha Ganymede.\nGwel diworth resegvell Juno a'n planet Yow. Erthygel diworth Astronomy Now. Imaj: NASA/SwRI/MSSS/Tanya Oleksuik\nRagdres ystynnys Juno, gans medras gul treusnijanow tri a'n loerow Galileanek Yow. Imaj: NASA/JPL-Caltech/SwRI/MSSS\nAn mis ma, an loer a dhrehedhes diwettha kwartron an 6ves mis-Meurth, loer nowydh an 13ves, kynsa kwartron dhe'n 21a, loer leun an 28ves ha diwettha kwartron an 4a mis-Ebrel. An loer leun dhe'n 28ves yw 'gorloer', drefenn bos dornesva (perigee) an loer dhe'n 30ves mis-Meurth. Ytho, myns an loer dell gwelyn a vydh tamm moy ages yw usadow, mes nyns yw an difrans bras, drefenn bos resegva an loer ogas ha kylgh.\nYma hwath govynn "Eus planet pella y'n system howlyek dres Plouton". Nebes steronydhyon a wra tybi resegvaow taklennow yn Grogys Kuiper yw effeythys gans planet na veu gwelys hwath. Yth esa parameterow resgva an taklennow mirys dhe vos yn neb sort a bonni. An planet possybl, gelwys 'Planet Nine' a via gans pellder meur martesen milweyth an pellder ynter an howl ha'n norvys.\nPaper gans M.Brown ha K. Batygin (2019). Kevin Napier a Bennskol Michigan re leveris an dustuni ragdho dhe wannhe wosa diskudhans moy a daklennow, mes Professor Mike Brown a CalTech a wra leverel yma hwath reson lowr dhe grysi bos planet eno.\nResegow grogys Kuiper yn bonni (porpor) ha resek planet possybl Planet Nine yn rudhvelyn. Erthygel yn Science 15/02/2021, erthygel Astronomy Now. Imaj: Caltech/R. Hurt (IPAC)\nProf Mike Brown yw @plutokiller yn Twitter drefenn ev dhe dhiskudha an planet korr Eris a wrug dalleth argyans ynter steronydhyon a-dro dhe dhefinyans planet, ha Plouton a veu dasklassys avel planet korr yn 2006.\nRes yw dhyn gortos moy a dhustuni, mar pia planet diskudhys, po na via.


Telescopium (ranneves) - Wikipedia\nTelescopium yw ranneves aswonnys avel onan a'n 88 aswonnys gans an Unyans Steroniethek Keswlasek (IAU). Hy o onan a dhewdhek henwys y'n 18ves kansvledhen gans steronydh frynkek Nicolas-Louis de Lacaille hag onan a niver ow tiskwedhes daffar godhoniethel. Hy hanow yw furv Latinekheys a'n ger Greka rag pellweller.\nAn steren splanna y'n ranneves yw Alpha Telescopii, isgorrsteren gwynn-glas gans splannvraster a 3.5, hag ena an gorrsteren rudhvelyn Zeta Telescopii splannvraster 4.1. Eta ha PZ Telescopii yw dew gevreyth steren yowynk gans diskow atal ha kesparow korrsteren gell. Telescopium a wra ostya diw steren goynt gans nebes hidrojen, dre lycklod sewyans diw steren wynn gorunys: PV Telescopii, yw steren heliom pooth glas, ha RS Telescopii yw steren varyansel a'n eghen R Coronae Borealis. RR Telescopii yw steren varyansel a dardhas avel nova dhe splannvraster 6 yn 1948. Yn Telescopium ynwedh yma an kevreyth gweladow kynsa aswonnys gans toll du, QV Telescopii, hag a omdhiskwedh avel steren varyansel gans splannvraster 5.32 dhe 5.39.\nDelinyans a Delescopium a 1825.\nDelinyans a gevreyth an toll du (an toll du yw an resegva rudh)\nDiwettha golegyans an folen ma a veu an 30 Ebrel 2022, dhe 20:08.


Jenesis 5 (ABK) - Bible Society\nJenesis 5 ABK\n1Hemm yw lyver henedhow Adam. Y'n jydh may formyas Duw mab-den, yn hevelep Duw y'n gwrug ev. 2Gorow ha benow ev a's gwrug ha'ga benniga ha gelwel aga henwyn ‘Den’ y'n jydh may fons i formys.\n3Adam a vewas deg bloedh ha hwegh-ugens, ha dineythi mab yn y hevelep, war-lergh y imaj ev, ha gelwel y hanow Seth. 4Dydhyow Adam wosa ev dhe dhineythi Seth a veu eth kans blydhen, hag ev a dhineythis mebyon ha myrghes. 5Dydhyow oll bewnans Adam a veu naw kans blydhen ha deg warn ugens; hag ev a verwis.\n6Seth a vewas kans blydhen ha pymp, ha dineythi Enos. 7Seth a vewas eth kans blydhen ha seyth wosa ev dhe dhineythi Enos; hag ev a dhineythis mebyon ha myrghes. 8Dydhyow oll Seth a veu naw kans blydhen ha dewdhek; hag ev a verwis.\n9Enos a vewas deg blydhen ha peswar-ugens ha dineythi Kenan. 10Enos a vewas eth kans blydhen ha pymthek wosa ev dhe dhineythi Kenan, hag ev a dhineythis mebyon ha myrghes. 11Dydhyow oll Enos a veu naw kans blydhen ha pymp; hag ev a verwis.\n12Kenan a vewas deg blydhen ha tri-ugens, ha dineythi Mahalalel. 13Kenan a vewas eth kans blydhen ha dew-ugens wosa ev dhe dhineythi Mahalalel, hag ev a dhineythis mebyon ha myrghes. 14Dydhyow oll Kenan a veu naw kans bloedh ha deg; hag ev a verwis.\n15Mahalalel a vewas pymp blydhen ha tri-ugens ha dineythi Yared. 16Ha Mahalalel a vewas eth kans blydhen ha deg warn ugens wosa ev dhe dhineythi Yared, hag ev a dhineythis mebyon ha myrghes. 17Dydhyow oll Mahalalel a veu eth kans blydhen, pymthek ha peswar-ugens; hag ev a verwis.\n18Yared a vewas eth-ugens blydhen ha dew ha dineythi Enok. 19Yared a vewas eth kans blydhen wosa ev dhe dhineythi Enok, hag ev a dhineythis mebyon ha myrghes. 20Hag oll dydhyow Yared a veu naw kans blydhen, dew ha tri-ugens; hag ev a verwis.\n21Enok a vewas pymp blydhen ha tri-ugens ha dineythi Methusela. 22Hag Enok a gerdhas gans Duw trihans blydhen wosa ev dhe dhineythi Methusela, hag ev a dhineythis mebyon ha myrghes. 23Ha dydhyow oll Enok a veu trihans blydhen pymp ha tri-ugens. 24Hag Enok a gerdhas gans Duw ha ny veu moy, rag Duw a'n kemmeras.\n25Methusela a vewas seyth blydhen ha naw-ugens ha dineythi Lamek. 26Ha Methusela a vewas seyth kans vlydhen, diw ha peswar-ugens wosa ev dhe dhineythi Lamek, hag ev a dhineythis mebyon ha myrghes. 27Dydhyow oll Methusela a veu naw kans blydhen naw ha tri-ugens; hag ev a verwis.\n28Lamek a vewas diw vlydhen ha naw-ugens ha dineythi mab. 29Hag ev a elwis y hanow Noy, ow leverel, ‘An keth hemma a re dhyn konfort dhiworth agan ober ha dhiworth lavur agan diwla drefenn an dor re vollethis an ARLOEDH.’ 30Ha Lamek a vewas pymp kans blydhen, pymthek ha peswar-ugens wosa ev dhe dhineythi Noy, hag ev a dhineythis mebyon ha myrghes. 31Dydhyow oll Lamek a veu seyth kans blydhen, seytek ha tri-ugens; hag ev a verwis.\n32Noy o pymp kans bloedh, ha Noy a dhineythis Shem, Ham ha Yafeth.


Ekklesiastes 8 (ABK) - Bible Society\nEkklesiastes 8 ABK\n2Bydh gostydh dhe worhemmynn myghtern, drefenn an ti a wrussys dhe Dhuw. 3Na fisten dhiworth y wolok; na sav yn tra yw drog, rag ev a wra pypynag a vo plegadow dhodho. 4Le mayth usi ger myghtern, y'n keth le yma galloes, ha piw a lever dhodho, ‘Pandr'a wredh?’ 5Piwpynag a wittho gorhemmynn, an keth henna ny wra perthi drog vyth, ha kolonn den fur a woer ha'n prys gwiw ha'n fara gwiw. 6Rag dhe bup-tra yma termyn gwiw ha fara gwiw. Mes begh meur war dhen yw, 7na woer ev a-dro dhe'n termyn a dheu, namoy ny yll denvyth leverel dhe dhen arall an pyth a hwyrvydh. 8Par dell nag eus dhe dhenvyth galloes war an gwyns dh'y dempra, yndella nyns eus dhe dhenvyth galloes war dhydh y vernans. Par dell ny yll souder bos relessys yn termyn an gas, yndella ny yll drog sawya an dhrogoberoryon. 9Oll hemma my re welas ha my ow settya ow brys dhe bup-tra yw gwrys yn-dann an howl. Treweythyow neb unn den a wra maystri war dhen arall dh'y dhrog y honan.


Heliom - Wikipedia\nstokk-s, dialkan, bagas 18\n18 Est 1868\nperiod 1, bagas 18\nElven gymyk yw heliom, niver 2 y'n Vosen Beriodek. Y furvell yw He. An hanow a dheu dhyworth an ger Greka helios, ow styrya howl. Diskudhys veu heliom y'n howl kyns veu kevys war an norvys.\nHeliom yw onan a'n elvennow veu gwrys y'n Bomm Bras, warbarth gans hidrojen ha lithiom. Hi yw an elven nessa moyha pals y'n Ollvys (23%), wosa hidrojen (76%). Ster a askorr heliom dre gesteudhans nuklesennow hidrojen. Nyns eus rann dhe heliom y'n korf denel. Usys yw heliom linyek gans tempredh a -269°C dhe yeynhe tennveyn, res dhe askorra skeusennow MRI.\nPan hwer difyk howl, lettys yw an rann vrassa dhe wolow an Howl. Hemm a wra gasa dielvennans spektrum an korona, dell dybi Pierre J.C.Jansen (1824-1907). Ev eth dhe Eynda rag studhya difyk howl leun yn 1868. Digomol veu an ebron war an 18ves mis Est, hag ev a allas musura an spektrum. Pan welas ev linen y'n spektrum gans tonnhyw a 587.49nm, ev a wodhva bos elven ankoth ena. War an 20ves mis Hedra y'n keth bledhen, Norman Lockyer (1836-1920) hag Edward Frankland (1825-1899) a welas an keth linen dre ebron Loundres leun a vog. Lockyer a wrug batha'n hanow heliom.\nKevys yw heliom dhyworth gass naturel (ow komprehendya bys dhe 7% anodho). Yma an kreunyow moyha yn Katar hag Iran. Askorrys yw dres 100 milvil meter kubek an vledhen (90% anedha y'n Statys Unys). Usys yw rag pelyow ayr, gans sedhoryon dhownvor (dhe lettya re nitrojen y'n goos), ha rag daffar tempredh-isel, kepar ha tennveyn ughkendegi.\nPoos atomek heliom yw 4.003. Y boynt teudhi yw -272°C ha'y boynt bryjyon yw -269°C. Y dhosedh yw 0.18g an liter. Gass diliw anvlasus yw. Ny wra dasoberi yn kymyk. Yn-dann tempredh a -271°C (2°K) heliom a wra mos ha bos lin heb glusekter.\nPierre JC Jansen\nSpektrum heliom hag hidrojen\nPel ayr rag dargana an gewer\nDiwettha golegyans an folen ma a veu an 13 Ebrel 2022, dhe 18:49.


Te ha Tesednow: January 2017\nAn Hos Loos Coth The Old Grey Duck\nThis well-known traditional\nsong works well in Kernôwek.\nEsy lowr ew an cân-ma rag dalethoryon\nen classys Kernôwek.\nAn hos loos coth a ladras y neyth\nha gorwedha e’n pras\nha’n heyjigow o heb lost na min\npa wrüg anjei doas mes...\nDew oy o coog hag onan o drogh\n' Re-na a eth dhe goll.\nNa aljens eva badna dowr.\nJei verwas, pub hos oll...\nHa’ re-na nag o coog na drogh, na oyans ’peth dhe wil.\nNag era dhodhans skians lowr dhe derry plisken oy...\nNessa, en skiber gorrys ‘vedh ha kelmys pedn ha tin.\nAn heyjigow vedh, dhan, termyn lowr dhe devy lost ha min...\nPosted by Neil Kennedy at 14:52 No comments:\nLabels: Can - Song\nPiw o whei, Kernôwyon ?\nWilliam Colenso a veu genys en Pensans e'n vledhen mil whegh cans ha üdnek (1811). Tho cosin an Espak (escop) a bris, John William Colenso dhort S. Austell neb a blodyas rag an bobel Zoulou en Natal. William a dheskas dhe voas argrafer/prynter ken moas dres moar dhe Zelond Nowyth lebma obera rag an Church Missionary Society vel argrafer (po pryntyer) ha cadnas a'n eglos dhe'n Maoris. En mil eth cans ha seyth warn ügens (1827) ev a argrafas (a bryntyas) an kensa Beybel (radn anodho) e'n tavas Maori, dhodho trei chapter dhort Genesis, an ügansves chapter a Exodus, kensa chapter an Aweyl warlergh Jôwan, trei ügens vers dhort Mathaw ha'n Pader ha nebes hymnys.\nEv a recordyas planjow Zelond Nowyth rag Kew Gardens en Londres ha scrifa levrow ha paperyow sciensek adro dhe losowerieth. Tho Colenso onan an kensa tüs dhort Breten Veur a scrifas dro dhe'n Enys Norh a Zelond Nowyth. Y wreg o Elizabeth Fairburn a veu genys en Zelond Nowyth. Hei a oya dhe clappya Maori der vaner da heb hockya. William a gussülyas an Maoris dhe witha aga thiryow kens es gwerra/gwertha dhe'n diogow hag ev a's gwarnyas na dalvia dhodhans gweres dhe'n re a venja gwil vorrow nowyth.\nColenso a veu skemnys an Mission en 1851 dreven y dhe wil mab gen meteth y wreg, neb o Maories henwys Ripeka bes e veu dowisys dhe voas esel seneth rag Napier en 1866, na whath. Thera dew vab ha üdn verth/vergh dhodho war an diweth. Hanow y vab dhort Ripeka o Wiremu en Maori ha William en Sowsnek. Ev a dheth dhe g/Kernow lebma era trigys en Pensans. An mab dhort Elizabeth, y wreg laful, o henwys Ridley. Ev a eth dhe Universita Cambridge ken moas dhe vewa en Scotlond. Y vergh Frances a veu demedhys dhe dhen henwys Simcox en Zelond Nowyth lebma era naw flogh dodhans. William Colenso a verwas en Napier en 1899.\nPosted by Neil Kennedy at 14:22 No comments:\n(KS) Kewgh dhe wosowes ort Nicholas war Radyo an Gernôwegva: http://www.anradyo.com/home-big-slider/goslow-der-ayr-listen-air/\nYth yw an henwyn Tristan hag Isolt aswonys dhe Gernowegoryon der an tîtel a’n lyver Kernowek screfys gans Caradar in cres an gansvledhen dhewetha. Yma eskern an whedhel kefys in lies versyon hag in lies pow. An versyon gwredhek yw indelma: yma mowes teg yonk ambosys warbydn hy bolùnjeth avell gwreg dhe vytern coth. Yma hy ow constrîna den yonk sêmly ha servont an mytern dhe dhiank gensy may halla hy goheles an maryach casadow. Res yw dhe’n gwas yonk sewya bodh hy brÿs hy, saw yma va in ancombrynsy inter y leldury dhe’n mytern ha’y gerensa dhe’n venyn yonk. Nyns usy an negys ow corfedna yn lowen, rag wàr an dyweth yma an dhew garor ow merwel. In lyver Caradar an den coth yw Margh, mytern Kernow; an den yonk yw Tristan, pryns a Lethesow pò ‘Lionesse’, hag Isolt yw Godhales dhyworth Wexford. Yma Mytern Margh rial campollys in Beunans Meriasek, kyn nag yw ken tra vëth leverys adro dhodho. Yma certan re ow cresy fatell veu whedhel Tristan hag Isolt growndys wàr whedhel Godhalek, Diarmaid ha Gráinne, rag ensampyl, saw scant ny yll hedna bos gwir. Yth yw an hanow Drùstan campollys yn fenowgh in rolyow myterneth an Byctyon ha hedna ha dùstuny moy yw lowr rag scolers dhe gresy fatell dhalathas an whedhel gwredhek i’n Soth a Scotland i’n Osow Tewl. Y feu an whedhel drës dhe’n Soth ha kelmys gans mytern Arthùr. Tristan yw gwrës onen a varhogyon an Tabel Rônd. Y feu an whedhel kemerys dhe vrâstir Ewrop inwedh, le may feu an hanow Drùstan chaunjys dhe Tristan—rag y hevelly gans an ger Frynkek triste ‘truedhek.’ Kynth yw whedhel Tristan hag Isolt campollys in Kembrek an Osow Cres, nyns yw an whedhel dien kefys in Kembra. Rag hedna res yw mos dhe Jermany ha dhe Frynk. In avarr i’n ugansves cansvledhen Joseph Bédier a gùntellas versyons an Frynkek Coth ha’ga dyllo avell leun-whedhel heb torrva in yêth plain Frynkek. Hilaire Belloc a drailyas an text-na dhe Sowsnek. In bledhydnyow dew ugans an gansvledhen dhewetha Caradar a drailyas an radn vrâssa a narracyon Belloc dhe vers Kernowek rych ha dâ. Y feu an remnant cowlwrës gans David Watkins nebes bledhydnyow moy adhewedhes. An dhyw radn warbarth a veu dyllys agensow avell lyver spladn gans Gwask an Orlewen, hèn yw dhe styrya gans Eddie Climo. Eddie a verwys mis Gwydngala warleny. Abarth dyhow dhe Dhuw re bo y enef nôbyl.\nPosted by Neil Kennedy at 03:50 No comments:\nAna ha Joakym gen Nicholas Williams\nArticle in KS.\nAn Werhes Ker Maria heb mar yw campollys yn fenowgh i’n Testament Nowyth, saw nyns yw mencyon vëth gwrës ino naneyl a’y mabm nag a’y thas. In awayl apocryfal a veu screfys in cres an secùnd cansvledhen ny a red adro dhe Ana Sans, mabm an Werhes, hag adro dhe Joakym, hy thas ha gour ty Ana. Kynth o Ana a les brâs in powyow erel, yth hevel na vedha meur revrons rës dhedhy gans an Geltyon. Y feu gwary henwys Buhez Santez Anna ‘Bêwnans Ana Sans’ screfys in Bretonek i’n êtegves cansvledhen, saw yma an text whath in dornscrif rag ny wrug den vëth trobla y honen dh’y bryntya. Mar nyns o meur a revrons rag Ana Sans dhe nôtya in mesk an Geltyon, Joakym, gour ty Ana, o le onorys whath gansans. Nyns o Joakym a les in mesk Sowsnegoryon naneyl. Coynt yw hedna rag Joakym a’n jeves worshyp brâs in Spayn, in Italy ha spessly in Jermany; kebmyn yw Joakym i’n powyow-na avell hanow rag mebyon. Yma Joakym Sans dhe verkya rag ensampel in hanow tre i’n Poblegeth Check, pòr ogas dhe oryon Jermany. I’n tavas Check i’n jëdh hedhyw an tyller yw gelwys Jáchymov, saw pàn o an dre radn a’n Empir Jerman, hy o gelwys Sankt Joachimsthal ‘Valy Joakym Sans’. Yth esa meur a vûn arhans pò silver ore in dor Joachimsthal ha gerys brâs o an tyller rag y whelyow arhans. Dhyworth an pymthegves cansvledhen in rag y fedha bathow gwrës a arhans dhyworth Sankt Joachimsthal. An bathow-na o gelwys Joachimsthaler; ha thaler yw an form got. An thaler a vedha ûsys dres oll Jermany hag in Iselalmayn kefrës. Pàn êth an Iselalmans dhe’n Bës Nowyth rag fùndya Amsterdam Nowyth, y a dhros gansans an hanow thaler, saw in aga thavas y hèn a vedha leverys daler. I’n seytegves cansvledhen y feu Amsterdam Nowyth kemerys dhyworth an Iseldiryow ha rës dhe’n Sowson hag y a’s das’henwys Evrok Nowyth ‘New York’. Kyns napell yth esa bathow arhans Evrok Nowyth, dalers, ow mos adro in oll an tredhek gwlasva. Pàn wrug an Amerycans cafos aga anserhogneth, y a wrug dôwys daller/dollar avell hanow sodhagyl aga mona. Ytho Joachimsthal hag indella sîra wydn Jesu Crist yw cofhës in hanow mona an Stâtys Udnys.\nPosted by Neil Kennedy at 10:41 No comments:\ngen Nicholas Williams (KS)\nY feu James Macpherson genys in Conteth Inverness in mil seyth cans try deg whegh. Ev a gafas y dhyscans in coljiow in Aberdeen hag ena dewheles dh’y dyller genesyk avell scolvêster. In mil seyth cans whegh deg Macpherson a wrug dyllo lyver in Sowsnek henwys Darnow a Brydydhieth Auncyent cùntellys in Uheldiryow Scotlond. Cothmans Macpherson a gùntellas mona ragtho may halla va pêsya gans y ober a gùntelles moy a lien wàr anow i’n Uheldiryow hag in Enesow Heleth pò ‘the Hebrides’. Nebes warlergh hedna ev a dheclaryas fatell wrug ev dyscudha epyk screfys gans Ossian, prydyth, try hans bledhen wosa genesygeth Crist; hag in mil seyth cans whegh deg onen Macpherson a dhyllas Fingal, Bardhonek Epyk in Whegh Lyver gans nebes Bardhonegow Erel desmygys gans Ossian, mab Fingal, trailys dhyworth an Scot-Godhalek. An lyver o screfys in Sowsnek, in yêth plain rythmyk. An secùnd epyk henwys Temora a sewyas dyw vledhen moy adhewedhes hag oll y vardhonegow cùntellys warbarth in dadn an tîtel Obereth Ossian a welas golow an jëdh termyn cot warlergh hedna. Kettel veu dyllys an lyfrow-ma, trailys dell levery Macpherson, dhyworth bardhonegow a brydyth Godhalek a’n oos pagan, declaracyon Macpherson a veu chalynjys gans scolers y dhedhyow ev. Ny a wor hedhyw, a pe an bardhonegow may feu Ossian grôndys warnodhans screfys in gwir i’n tressa cansvledhen, y fiens in Godhalek mar goth na alsa den vëth i’n êtegves cansvledhen convedhes ger vÿth anodhans. Res yw avowa bytegyns fatell gafas Macpherson nebes a vater y scrîvyow dhyworth tradycyon côwsys an Uheldiryow. Dre lycklod y feu Macpherson inies dre whans aral. Warlergh sordyans mil seyth cans dew ugans ha pymp, yth esa lies huny in Breten Veur ow meras orth Gwydhyly Scotlond avell pobel wyls heb gonesygeth. Gans y fug-trailyansow yth esa James Macpherson ow whelas chaunjya an tybyans kebmyn-na. Ossian a dhendylas kerensa ha revrons bytegyns dres oll Ewrop, hag y feu va trailys dhe lies tavas. Oberow Macpherson a gemeras part brâs in dysplegyans an Movyans Romantek. Yth yw leverys fatell wre Napoleon Bonaparte redya Ossian wàr y gaskerhow, ha’y gothman Jean Bernadotte, mytern Swêden warlergh hedna, a henwys y kensa mab Oskar, in onour a werrour campollys in lyfrow Macpherson. In mil seyth cans eth deg Macpherson a veu dêwysys esel parlament rag Rëscamel pò ‘Camelford’ in Kernow. Ev a wethas an esedhva-na bys in y vernans hag ev a gùntellas meur a rycheth dhodho y honen. Pàn verwys ev in mil seyth cans naw deg whegh Macpherson a veu encledhys in Cornel an Brydydhyon in Abaty Westminster.\nPosted by Neil Kennedy at 01:31 No comments:\nPa thera vy trigys en Devryon (Devron) tho da genam kerdhes dhe delher henwys Bal nag o pell a'n chei. Ma Bal war splatt dor isel üjy ' ystyn nebes e'n dowr cosel an Heyl. Ena ema scathow dhe weles, scathow revya ha scathow ester, ha terweythow cok po dew pa vo othom dhe'n boscadoryon aga fayntya po mendya neppeth. Tremenys ewa lebmyn, bes en dedhyow-na, thera Ralph Bird trigys ena, ev neb a vyldyas lies a'n gigys nowydh fin a eron o qwelys adro dhe'n als, en pub porth a'n pow ogasty. An peth a vedh merkyes gen an omweloryon en kensa oll ena ew vos ûhel an jynnjy coth, sqwachys ha codhys lebmyn, rag obma thera Bal Carnon e'n nawnjegves cansbledhen. Thera an whel hedhes en dadn an dowr dhe gawas sten ha ma clowys genam fatel era dowr o codha war an düs era o conis ena. Nag eus tros veth ena e'n jedh hedhyw – tra veth bes cân an edhyn, gelvinogas (curlews), piboryon (sandpipers) lagyoryon (waders) a bub ehen a ginda, ha terweythyow son tractor a'n parkow pell. Da o genama moas dhe'n telher-na, rag o plesour puppres, gen costrel a goffy ha tabm dhe dhebry. Thera scavel ena nag o moy vel styllen garow settys war dew ven. Me a sedha warnodhy o mires ort an peth era adro dhebm ha puppres eth o deffrans warlergh ûhelder an mor ha'n gewer ha'n mis. Thera vy o sedha endelha, üdn termyn, pa wrüg den coth doas war o fydn, gwydn y vlew ha nebes hir. Thera bar (barv) dhodho, onan gwels, ha dilhas powes. Me a'n kemeras rag lymner (painter) po carer edhyn dhort Pow an Sowson ha nei a gowsas termyn hir dro dhe'n telher ha'n scathow ha'n mor. Der y vaner dhe clappya – Sowsnek an BBC en termyn eus passyes – tho spladn nag o den dhort Besow (Bissoe) po Peran, bes thera neppeth et y condük po y omdhegyans a'm gorrys dhe bedery (bredery) dr'o Kernow Sowsnekhes – dre reson a spendya radn y floholeth en mes a'n pow, rag sompel, po dre reson ev dhe voas a les dhe scol. Ev a oya dhe leverel henwyn Kernôwek vela nei ha pa wrüga vy cows a'n tavas-ma ev a oya dro dhe'n Ordinalia ha 1549 ha whath moy. An nessa termyn, pa wressen cows pelha a'n pow, e lavaras fatel o Sows y sira ha Kernowes y dhama. Y hanow ev o William ha thera trigys en ogas. Me a glowas e veu genys e'n strêt henwys Mount Wise en Towyn Blistra pecar'a'n sira vy. Nei a spendyas termyn hir o clappya dro dhe hedna ha fatel wrüg y bobel moas dhe vewa en Wiltshire òja ev dhe voas genys. Termyn òja termyn nei a vetya endelha e'n dre po war an cay en Devryon – bes beska na wrüg compla y second hanow dhe voas Golding. Dar, tho an scrifor a bris William Golding, ev a scrifas Lord of the Flies ha Rites of Passage ha whath. Neil\nPosted by Neil Kennedy at 03:49 No comments:\nGosowes ort nebonan ha redya y lavarow.\nGosowes ha Redya. Listening and Reading.\nPele ma an den-ma? Pe hanow ew ev? Pandra üjy ev o leverel? (Transcript below) Piw üjy ' filmya?\n"Robbie Wright a vednas orta vy dhe wil neppeth en Kernôwek derag an camera. En kensa me a lavaras dhodho na venjama bes ev a bledyas pub jorna a'n seythen ha war an diwa me a lavaras "ea" dhodho. Umm, ethew termyn rag tüs erol... en gwir etta thew termyn rag tüs erol dhe clappya derag an cameras, umm, bes thera nei obma e'n bal, an telher leb erom o conis ha... gen an coweth vy, Robbie Wright."\nPosted by Neil Kennedy at 11:34 No comments:\nLabels: Listening for Level A2 Intermediate\nKewgh dhe wosowes ort Nicholas Williams :\nRag lies huny yma an geryow an Greal Sans ‘the Holy Grail’ ow styrya neb tra cales dhe gafos pò na yller bos kefys màn. In gwiryoneth yma an Greal Sans ha’y istory ow longya dhe’n whedhlow adro dhe Vytern Arthùr ha Marhogyon an Tâble Rônd. Warlergh certan a’n whedhlow yth o an Greal Sans an scudel a wrug Jesu Crist debry in mes anedhy de Yow Hablys. In whedhlow erel yth yw an Greal an chalys a wrug Jesu Crist eva anodho. Y feu an chalys kemerys gans Josef Baramathia dhe Vownt Calvary, hag ena ev a gùntellas ino an goos a resas in mes a denewen Crist wàr an grows. In radn a’n versyons y feu Josef y honen neb a dhros an Greal dhe Enys Wedryn pò ‘Glastonbury’ in Gwlas an Hâv ha’y encledhyas ena in tyller nag yw aswonys. Cansbledhydnyow warlergh hedna, herwyth an whedhlow, Marhogyon an Tâbel Rônd a dhallathas whelas an Greal Sans. Yma lies versyon a Whelas an Greal Sans kefys hag in lies tavas inwedh, in Frynkek, in Jerman, in Kembrek hag in Sowsnek. An kensa whedhel yw Perceval gans Chrétien de Troyes screfys in Frynkek in dhewdhegves cansvledhen. I’n gwetha prÿs ny wrug Chrétien gorfedna y lyver ha nyns yw an Greal gwelys na kefys in y versyon ev. Yma an whedhel dien dhe weles in Morte D’Arthur gans Tomas Malory. In y versyon ev yma an Greal owth omdhysqwedhes dre verkyl dhe Vytern Arthùr ha’y Varhogyon in hel an Tâbel Rônd hag ow provia boos ha dewas dhedhans. Ena yma Gawain, Perceval, Bors, Lancelot ha Galahad ow tyberth rag whelas an Greal Sans. Nyns usy ma’s Galahad ow spêdya wàr an dyweth dhe weles an Greal yn ewn, rag ev yw chast yn tien ha nyns eus pegh vëth wàr y enef. Alfred Lord Tennyson i’n nawnjegves cansvledhen a wrug growndya y vardhonek The Holy Grail wàr whedhel Malory. Y feu bardhonek ow tùchya an negys-ma screfys inwedh gans Robert Hawker, prownter Morwena in Kernow North in dadn an tîtel Quest of the San Graal. I’n gwersyow Hawker yth yw an Greal Sans gwelys gans Arthur ha gans y dus, saw ena yma an vesyon ow passya, hag yth on ny gesys in Tre wàr Veneth pò ‘Tintagel’ ow meras orth an mor. John Betjeman a gresy yth o Hawker hag ev ow screfa adro dhe’n mater-ma gwell prydyth ès Tennyson. Nyns yw marth hedna, yn medh Betjeman, rag yth yw preder Tennyson lows ha dyscler, saw crejyans Hawker yw sacramentek ha dyblans.\nPosted by Neil Kennedy at 08:37 No comments:\nKewgh dhe wosowes ort Nicholas Williams o redya hebma war Radyo an Gernôwegva: https://audioboom.com/posts/5420283-rang-308-bledhen-nowydh-da?t=0\nYth on ny ûsys dhe wolow tredan oll adro dhyn in agan treven, i’n shoppys, in strêtys, hag in eglosyow, spessly in sêson-ma a’n Nadelyk. Nyns yw êsy ragon ytho desmygy pana sort trevow ha cytas esa i’n enesow-ma kyns devedhyans an golow tredan. I’n trevow brâs y fedha golow gass ûsys heb mar, saw in mes wàr geyn an pow pell dhyworth an trevow nyns esa pîbow gass in dadn an dor hag ytho ny ylly gass bos ûsys. An bobel ytho a wre devnyth a lugern parafyn. Parafyn yw gwrës a venoyl pò ‘petroleùm’ ha ny dheuth ev bys in oos an Wheldro Dhywysyansek pò ‘Industrial Revolution’. Dhyrag an termyn-na ny wre an bobel ûsya ma’s lanterns ha cantolyow. Ha na esyn ny dhe ankevy na ylly bos gwrës cantolyow teg gwydn a bris isel naneyl dhyrag an Wheldro Dhywysyansek. Nyns usy agan cantolyow cor ow costya nameur, rag y yw gwrës a gor parafyn, is-ascor pò ‘by product’ a dhywysyans an menoyl. Kyns ès hedna y fedha cantolyow gwrës a gor gwenyn, saw an cor-na o pòr ger. An sort a gantol moyha ûsys o an gantol sov pò ‘tallow candle’. Rag gwil sov y fedha blonek bowyn pò davas pryjys a-ugh tan; pàn vedha an sov ryndrys, y fedha ev deverys aberth in form pò ‘mould’ esa bûben ow mos dredhy rag gwil an gantol. An vohosogyon na ylly provia blonek bestas dhedhans aga honen rag gwil sov, a wre ûsya neb tra aral, dyppa blonek, hèn yw dhe styrya lysten a badn ow lesky in sowcer a vlonek. Dre lycklod ny vedha wheg an saworen a vedha ow tos dhyworto. Golow aral rag an vohosogyon o an borven pò ‘rush candle’. An porv a vedha cùntellys hag alowys dhe seha. Ena kenyver plans a vedha dyruskys rag dysclôsya an marou pò ‘pith’ gwydn wàr jy. Marou oll an porv a vedha trohys in blonek tedhys hag ena settys war sensyas horn. Pàn vedha an borven anowys yn fenowgh hy a wre ry golow gwell ès drog-cantol sov. In tyleryow in Wordhen udn borven avell golow a vedha henwys geataire. Onen a henwyn an hirwarrow, an ‘daddy-long-legs’ in Godhalek yw Pilib an gheataire ‘Felyp an borven’. Dre lycklod yth o an treghvil pò ‘insect’ aswonys yn tâ hag ev ow neyjya adro dhe’n borven anowys. Pelha ger Godhalek rag udn borven yw brobh luachra pò ‘gwelen porv’. Saw lies porven warbarth, ‘rushes’ in Sowsnek, yw gelwys luachair. An ger luachair yw hanow cùntellek pò ‘collective noun’ hag yth hevel fatell o an styr wredhek ‘bagas a wolowys’.\nPosted by Neil Kennedy at 01:08 No comments:\nDrog-ober an Dûk. Obma thera bûhes ha parkow ha edhyn.\nAn Chartour rag Kernow.\nMar medno whei gwil neppeth dhe sawya gan pow dhort an hager dhisplegoryon a venja y dhefolya, kewgh dhe redya an wiasva-ma.\nDeun warbarth en 2017 m'alla nei gara neppeth rag an henedh üjy o toas war agan lergh. Desky Kernôwek, na dal tra veth heb Kernôwyon e'n pow.\nPosted by Neil Kennedy at 07:28 No comments:\nEus caletter dhewgh gen agas jyn-amontya/compûter ? Ma den a ell gweres dhewgh en Lyskerres ha da ew y Gernôwek. Danon e-bost dhe Martyn Miller :\nPosted by Neil Kennedy at 12:31 No comments:\nDegol Stûl gen Nicholas Williams\nYth yw an wheffes dëdh a vis Genver dyweth an Nadelyk ha’n Epiphany, an jëdh pàn vo Cristonyon* i’n West ow solempnya gordhyans an Dus Fur. Yma Lhuyd ow ry Degol Stûl avell an Kernowek rag an Epiphany. An ger Kernowek yw goos nessa Yr Ystwyll in Kembrek, rag yma Stûl hag Ystwyll aga dew ow tos dhyworth Stêlla ‘Steren’ in Latyn. Yma hedna ow referrya dhe’n Steren a welas an Dus Fur i’n Ÿst* hag a’s inias dhe dhos dhe ry omach dhe’n Crist nowyth-genys. Nyns yw an Dus Fur campollys i’n Testament Nowyth ma’s in Awayl Sen Mathew. Skyla rag sowthan ywa martesen na lever an awayl aga bos try in nùmber; saw yma pobel ow cresy aga bos try dre rêson y dhe ry try ro dhe’n flogh: owr, frankincens ha myrr. Nyns yw leverys i’n scryptour naneyl y dhe vos myterneth. Y yw tus fur in udnyk, magoi i’n Grêk gwredhek, hèn yw dhe styrya, sterdhewynyon pò astrologers. I’n tradycyons an Osow Cres avarr bytegyns an dus fur o cresys dhe vos myterneth, rag apert yw aga bos persons a bris hag a’s teva rycheth brâs. Ny a gav ytho lies mencyon a’n Try Mytern, rag ensampel i’n hympna Kernowek-ma:\nTry mytern on a’n Howldrevel\nHa’gan royow a dheu abell,\nDres bre ha ros, ryb carn ha coos\nDre Stêren meur hy nell.\nNyns yw an dus fur henwys i’n awayl saw y feu henwyn provies ragthans: Melchior, Caspar ha Balthazar. Herwyth an tradycyon y aga thry a verwys in Eynda. Lies bledhen moy adhewedhes Helen, mabm Constentîn Emprour, a dravalyas dhe Eynda, trouvya eskern an try mytern ha dewheles gansans dhe Constantynôpel. I’n wheffes cansvledhen Mauricius, an emprour in Constantynôpel, a dhros an eskern dhe Milan in north a Italy, cyta esa (era) i’n termyn-na in dadn y arlottes ev. An eskern a remainyas in Milan bys i’n dhewdhegves cansvledhen, pàn wrug cytesens Milan rebellya warbydn an Emprour Sans Roman, Frederick Barbarossa. Frederick a wrug appêl dhe Rainald von Dassel, Arghepscop Coloyn in Jermany rag y weres ev warbydn an rebels. Ost Rainald a spêdyas dhe fetha rebellyans an cyta, hag avell gweryson an Emprour a ros eskern an Try Mytern dhe Arghepscop Coloyn. Yma an eskern gwethys bys i’n jëdh hedhyw in crerva pò reliquary in dadn chif-alter Peneglos Coloyn. A les ywa inwedh fatell yw try hanow desmygys an Vyterneth, Melchior, Caspar ha Balthazar moy kebmyn in mesk an Jermans ès in ken nacyon vëth in Ewrop.\n* SWF L crestòdnyon, Est. NK\nPiwo whei, Kernôwyon ? WilliamColenso a veu genys ...\n(KS) Kewgh dhe wosowes ort Nicholas war Radyo an G...\nPathera vy trigys en Devryon (Devron) tho da genam...\nDrog-ober an Dûk. Obma thera bûhes ha parkow ha ed...\nEus caletter dhewgh gen agas jyn-amontya/compûter ...


whiskey barrel furniture – tasaddar.co\nwhiskey barrel furniture whiskey barrel chairs solid oak staves whiskey barrel furniture for sale.\nwhiskey barrel furniture iskey barrel table and chairs furniture awesomely creative ideas intended for tables sale wine whiskey barrel furniture vintage.\nwhiskey barrel furniture whiskey barrel furniture for sale.\nwhiskey barrel furniture whiskey tables barrel coffee tables whiskey barrel furniture whiskey barrel coffee table whiskey barrel furniture for whiskey tables whiskey barrel vintage whiskey barrel furn.\nwhiskey barrel furniture vintage retro brothers whiskey barrel furniture set mid century man cave bar whiskey barrel table for sale.\nwhiskey barrel furniture high resolution barrel bar table 6 jack whiskey barrel tables whiskey barrel chairs for sale vintage.\nwhiskey barrel furniture details about whiskey barrel table c glass top wrought iron stand free shipping whiskey barrel chairs vintage.\nwhiskey barrel furniture whiskey barrel table 2 whiskey barrel furniture scotland.\nwhiskey barrel furniture vintage whiskey barrel furniture royal oak vintage whiskey barrel furniture modern furniture more by handmade vintage whiskey barrel coffee table for sale.\nwhiskey barrel furniture view in gallery whiskey barrel furniture for sale.\nwhiskey barrel furniture whiskey barrel furniture plans table for sale vintage whiskey barrel furniture whiskey barrel chairs for sale.\nwhiskey barrel furniture whiskey barrel furniture for sale on craigslistorg.\nwhiskey barrel furniture whiskey barrel furniture for sale m wine jack table whisky whiskey barrel table top plans.\nwhiskey barrel furniture do you have a classic furniture at your home well if you do have a classic furniture at home then you should know that there are multiple things that you whiskey barrel coffee.\nwhiskey barrel furniture image 0 whiskey barrel table amazon.\nwhiskey barrel furniture vintage whiskey barrel table and chairs set whiskey barrel furniture plans.\nwhiskey barrel furniture view in gallery whiskey barrel furniture amazon.\nwhiskey barrel furniture whiskey barrel pub table with whisky barrel furniture scotland.\nwhiskey barrel furniture whiskey barrel table chairs whiskey barrel furniture scotland.\nwhiskey barrel furniture sale whiskey barrel table top plans.\nwhiskey barrel furniture whiskey barrel coffee table 1 whiskey barrel table plans.\nwhiskey barrel furniture fancy jack whiskey barrel table and chairs plan incredible for sale ch whisky barrel furniture scotland.\nwhiskey barrel furniture details about antique whiskey barrel living room set couch chairs tables don whiskey barrel table top ideas.\nwhiskey barrel furniture whiskey barrel leather couch set 3 2 1 center table whiskey barrel bar 3 half barrels whiskey barrel furniture for sale in michigan.\nwhiskey barrel furniture jack barrel table wine barrel table jack coffee for sale jack whiskey barrel chairs whiskey barrel bar table for sale.\nwhiskey barrel furniture whiskey barrel furniture near me.\nwhiskey barrel furniture whiskey barrel furniture amazon.\nwhiskey barrel furniture whiskey barrel coffee table with wine bottle storage whiskey barrel furniture for sale on craigslistorg.\nwhiskey barrel furniture gallery furniture whiskey barrel pub table rustic whiskey barrel furniture for sale on craigslistorg.\nwhiskey barrel furniture custom made whiskey barrel furniture vintage whiskey barrel furniture for sale.\nwhiskey barrel furniture image 0 whiskey barrel furniture scotland.\nwhiskey barrel furniture whiskey barrel table whiskey barrel chairs for sale.\nwhiskey barrel furniture reclaimed bourbon barrel table whiskey barrel table plans.\nwhiskey barrel furniture custom made barrel pub table whiskey barrel table top plans.\nwhiskey barrel furniture high west whiskey barrel table whiskey barrel table plans.\nwhiskey barrel furniture reclaimed whiskey barrel coffee table whiskey barrel furniture near me.\nwhiskey barrel furniture whiskey barrel furniture lovely barrel furniture jack barrel furniture brothers furniture whiskey barrel table set nelson whiskey barrel furniture used whiskey barrel furnitur.\nwhiskey barrel furniture jack whiskey barrel table jack whiskey barrel planter jack whiskey barrel table for sale whiskey barrel furniture calgary.\nwhiskey barrel furniture homemade whiskey barrel coffee table whiskey barrel bar table for sale.\nwhiskey barrel furniture vintage whiskey barrel dining set with table 4 black vinyl chairs whisky barrel furniture scotland.\nwhiskey barrel furniture whiskey barrel furniture ideas.\nwhiskey barrel furniture used whiskey barrel furniture for sale.\nwhiskey barrel furniture jack whiskey barrel pub table whiskey barrel table top plans.


Titaniom - Wikipedia\nalkan tremenyans, alkan skav\n−1, 1, 2, 4\nperiod 4, bagas 4\nElven gymyk yw titaniom, niver 22 y'n Vosen Beriodek. Y furvell yw Ti. An hanow a dheu dhyworth an gewri yn mythologieth grek, Τιτᾶνες. Nyns eus rann vewoniethel dhe'n elven, mes ny wra an korf y dhenagha, ytho usys yw dhe wul ympyansow avel asleansow glin ha rewloryon kolon. Y hwelir titaniom yn spektrum ster Klass-M, an eghen moyha yeyn a ster, pur rudh aga liw.\nDiskudhys veu yn Kernow yn 1791 gans William Gregor (1761-1817), meur y hanow awos y studhyansow a vonow Kernow. Ev a hwithras ilmenit dhyworth nans Manahan, owth aswonvos bos elven nowydh ynno, ha ri an hanow manaccanit dhodho yn derivas dhe'n Royal Geological Society of Cornwall hag yn lyver-termyn Almaynek Crell's Annalen. Yn 1795, Martin Heinrich Klaproth (1743-1817) a dhiskudhas elven henwys titaniom ganso y'n moon rutil. Awosa, ev a amyttyas bos Gregor an diskudher.\nChif monow titaniom yw rutil (titaniom dioksid , TiO2), hag ilmenit (horn titanat , FeTiO3), kevys yn Ostrali, Norgagh, Kanada ha'n Ukrayn. Askorrys yw 90,000 tonnas an vledhen a'n alkan. Pur bosek yw an alkan ha titaniom oksid . Fest da yw titaniom orth gorthsevel kesknians kymyk. Usys yw diw rann a deyr a ditaniom dhe wul jynnow ebron, gweythvaow kymyk, ympynyansow klun ha glin, ha gluthyoryon yn tredanvaow. Titaniom yw kroghen an gwithti Guggenheim yn Bilbao. Nitinol yw 55% nikel ha 45% titaniom. Yma dhe'n kesalkan ma an gallos dhe berthi kov furv kyns. Usys yw dhe wul framyow dewweder.\nPoos atomek titaniom yw 47.87, y boynt teudhi yw 1660°C ha'y boynt bryjyon yw 3287°C. Y dhosedh yw 4.5 kg an liter. Alkan kales lenter arghansek yw.\nWilliam Gregor a dhiskudhas ilmenit y'n gover ma yn Mahanan\nYma kroghen titaniom war an fyrat ma\nUsys yw titaniom yn framyow jynnow ebron\nGwithti Guggenheim, Bilbao\nAn moon rutil\nDiwettha golegyans an folen ma a veu an 8 Metheven 2022, dhe 23:32.


Compare Bible readings for Marc 7 in the ABK and the GNB - Bible Society\n1Hag y teuth war-barth dhodho an Fariseow, ha re a'n skribys, devedhys a Yerusalem. 2Hag i a welas re a'y dhyskyblon ow tybri bara gans diwla defolys, henn yw, heb aga golghi 3– rag an Fariseow hag oll an Yedhewon, marnas i a wolgh aga diwla dour, ny dhebrons, ow kwitha hengov an henavogyon; 4ha pan dheffons a'n varghasla, marnas i a omwolgh, ny dhebrons; ha lies tra arall yma, re dhegemmersons ha gwitha: golghi hanafow ha pychers ha lestri a vrest ha gweliow.7:4 War-lergh re a'n dornskrifow nyns usi omma an geryow ha gweliow. 5Ha'n Fariseow ha'n skribys a wovynnas orto, ‘Prag na wra dha dhyskyblon kerdhes war-lergh hengov an henavogyon, mes dybri bara, defolys aga diwla?’ 6Mes ev a worthybis dhedha, ‘Yn ta y profoesas Ysay ahanowgh hwi, an falswesyon, dell yw skrifys:\n“An bobel ma a'm enor gans aga diwweus,\nmes pell yw aga holonn a-dhiworthiv;\n7yn euver i a'm gordh,\now tyski avel dyskas gorhemmynnow tus.”\n8Ha hwi, ow korra dhe denewen gorhemmynn Duw, a with hengov tus.’7:8 War-lergh re a'n dornskrifow yma omma kepar ha golghi pychers ha hanafow; ha lies tra arall a'n par na hwi a wra.\n9Hag ev a leveris dhedha, ‘Yn ta y hwrewgh nagha gorhemmynn Duw, may hyllowgh gwitha agas hengov agas honan! 10Rag Moyses a leveris, “Enor dha das ha'th vamm”; ha, “Neb a villikko y das po y vamm, bedhes gorrys dhe'n mernans.” 11Mes hwi a lever, mar lever den dh'y das po dh'y vamm, “Korban (henn yw, ro sakrys) yw pypynag a gaffes dhiworthiv”, 12ena ny'n gesowgh dhe wruthyl tra vytholl rag y das na'y vamm, 13ha hwi a dhile ger Duw der agas hengov re resowgh; ha hwi a wra lies tra a'n par na.’\n14Ha wosa ev dhe elwel an routh dhodho arta, yn-medh ev dhedha, ‘Goslowewgh orthiv yn kettep penn, ha konvedhewgh. 15Nyns eus tra a'n tu a-ves dhe dhen, owth entra dhodho, a yll y dhefola, mes yth yw an taklow a dheu yn-mes anodho hag a wra defola an den. 16Seul a'n jeffo diwskovarn rag klewes, ev klewes.’7:16 Nyns usi an wers ma yn re a'n dornskrifow.\n17Ha pan dheuth a-bervedh y'n chi a-dhiworth an routh, y dhyskyblon a wovynnas orto a-dro dhe'n barabolenn. 18Hag yn-medh ev dhedha, ‘Owgh hwi yndella heb konvedhes, hwi ynwedh? A ny gonvedhowgh, na yll defola den travyth a enter dhodho a'n tu a-ves, 19rag ny enter dh'y golonn, mes dh'y golodhyon, ha mos yn-mes y'n kawghti?’ Yndella ev a dheklaryas oll an boesow dhe vos glan. 20Hag yn-medh ev, ‘An pyth a dheu yn-mes a'n den, henna a wra defola an den. 21Rag a'n tu a-bervedh, yn-mes a golonn tus, y teu drokprederow: fornikashyon, ladrans, denladh: 22avoutri, krefni, sherewneth, falsuri, drokhwans direwl, tebel-lagas, blasfemi, goeth, follneth; 23oll an drogow ma a dheu a'n tu a-bervedh, hag a dhefol an den.’\nFydh an Venyn a Syrofenikia\n24Hag ev a sevis a'n tyller na ha mos yn oryon Tyr ha Sidon,7:24 War-lergh re a'n dornskrifow nyns usi omma an geryow ha Sidon. hag entra dhe ji, ha ny vynnsa bos godhvedhys henna gans denvyth oll; mes ny ylli pesya kudhys; 25rag dison unn venyn, ma's teva hy myrgh vyghan spyrys avlan, a glewas son anodho, hag a dheuth ha koedha orth y dreys. 26An venyn o Grek, Syrofenikek hy henedhel; ha hi a'n pysis may hwrella tewlel yn-mes an jowl a'y myrgh. 27Mes ev a leveris dhedhi, ‘Gas an fleghes dhe vos lenwys kynsa, rag nyns yw da kemmeres bara an fleghes, ha'y dewlel dhe'n keun.’ 28Ha hi a worthybis ha leverel dhodho, ‘Ya,7:28 War-lergh re a'n dornskrifow nyns usi omma an ger Ya. Arloedh; hwath an keun yn-dann an voes a dheber brewyon an fleghes.’ 29Hag ev a leveris dhedhi, ‘Rag an lavar ma ke war dha hyns; gallas an jowl yn-mes a'th vyrgh.’ 30Ha hi pan o devedhys dh'y chi, a gavas hy myrgh a'y growedh war an gweli, ha'n jowl gyllys mes.7:30 a gavas hy myrgh a'y growedh war an gweli, ha'n jowl gyllys mes: War-lergh re a'n dornskrifow a gavas yth o gyllys an jowl, ha'n vyrgh a'y growedh war an gweli.\nYaghheans Den Bodhar hag Avlavar\n31Ha mos a wrug arta dhiworth oryon Tyr, ha dos dre Sidon dhe vor Galile, bys yn oryon Dekapolis. 32Hag i a dhros dhodho onan o bodhar hag avlavar;7:32 avlavar: Greka heb an galloes a gewsel yn ewn. hag i a'n pysis a worra y leuv warnodho. 33Hag ev a'n kemmeras a-denewen yn-mes a'n routh, hag a worras y vysies yn y dhiwskovarn, hag a drewas, ha tochya y daves; 34hag ow mires war-vann troha nev, ev a hanasas, ha leverel dhodho, ‘Effatha’, henn yw, ‘Bydh igerys.’ 35Ha dihwans y dhiwskovarn a veu igerys, ha kolm y daves a veu digelmys, hag ev a gewsis yn ewn. 36Hag ev a erghis dhedha na lavarrens dhe dhenvyth; mes seul voy yth esa owth erghi dhedha dhe voy hwath i a'n dylli. 37Hag yth o dhedha marth dres eghenn, hag yn-medhons, ‘Ev re wrug pup-tra yn fas; ev a wra dhe'n re vodhar klewes, ha dhe'n re avlavar kewsel.’


Romanyon 3 ABK - Ytho py les eus dhe'n Yedhow? Pyth yw - Bible Search\nRomanyon 2 Romanyon 4\n‘Rag may fi prevys gwir y'th heryow\n19Lemmyn ni a woer, pypynag a lavarro an lagha kewsys yw dhe'n re usi yn-dann an lagha, rag may fo pub ganow degeys, ha rag may fo an bys oll yn-dann vreus Duw. 20Rag ny vydh denvyth kevys ewn der oberow an lagha, a-ban dheu aswonnvos pegh der an lagha.\n21Mes lemmyn ewnder Duw re beu diskwedhys a-der gans an lagha, kyn hwrug an lagha ha'n brofoesi doen dustuni anodho, 22ewnder Duw dre fydh yn Yesu Krist rag oll hag a grys.+ Rag nyns eus dibarth; 23rag oll re beghas, hag i a fyll a hedhes dhe wordhyans Duw, 24kevys ewn yns gans y ras yn ro, dre dhaspren usi yn Krist Yesu, 25neb a worras Duw yn-rag avel tregeredhva+ drehedhys dre fydh yn y woes, dhe dhiskwedhes y ewnder, ow kasa heb kessydhyans an peghosow re bia gwrys kyns; 26henn o dhe brevi y'n eur ma ev y honan dhe vos ewn hag ev dh'y gavoes ewn neb a'n jeves fydh yn Yesu.\n27Ytho pandr'a hwer dh'agan bostya? Nyns eus le ragdho. Py rewl yw hemma gwrys warnodho? War rewl oberow? Na, mes war rewl fydh. 28Rag+ ni a syns y kevir den ewn dre fydh a-der oberow a lagha. 29Po unnsel dhe'n Yedhewon yw ev Duw? A nyns yw ev Duw an kenedhlow ynwedh? Yw, a'n kenedhlow ynwedh, 30drefenn Duw dhe vos onan; hag ev a gyv ewn an re a's teves trodreghyans war sel aga fydh ha'n re antrodreghys der aga fydh. 31A dhomhwelyn an lagha gans fydh? Kammenn vyth! Yn konter, ni a venten an lagha.


Ertach Bal yn Kernewek! – Agan Tavas\n10ves mys Du dhe Jy Murdoch, Redruth esel Agan Tavas Ian Jackson a ros cows yn Kernewek tuchya ystory balyeth y’n pow adro dhe Garnky. Yth o apert Ian, neb yw scolyk yethow adar ystory balyeth, re wrussa muer a whythrans adro dhe’n testen. Yndella y gows o muer dhe les hag y whrug comprehendya nebes taclow nag o godhvedhes gans pobel a’n randyr!\nAn chons a ve kemeres dhe lonchya gerlyver noweth kescows cuntellys gans Ian. Yma moy a dheryvadow yn y gever yndan Lyfrow H.E.


Pennserneth - Wikipedia\nDhyworth Wikipedya, an godhoniador rydh\nKuntelles Kenedhlek Brasil, desinys gans Oscar Niemeyer.\nPennserneth yw towlenna, desinya ha drehevel drehevyansow po strethurow erel. Pennserneth yw keskelmys gans ynjynorieth strethurek hag yn fenowgh y hwra pennseri ha ynjynoryon oberi war-barth. Oberennow a bennserneth yw konsidrys yn fenowgh avel toknys a wonisogeth hag avel art. Yth aswonir hwarheansow yn istori yn fenowgh der aga howlwriansow a bennserneth hag yw gesys dhyn.\nNebonan a wra pennserneth yw pennser. Y'n jydh hedhyw, res yw studhya yn pennskol dhe dhos ha bos pennser, mes yth esa pennseri kyns bos pennskolyow. I a dhyskas dre vos kynser dhe bennser a vri.\nTekstow yn kever pennserneth re beu skrifys a-dhia kotheneb. An a-varra tekst yn kever tybieth a bennserneth yw De architectura a'n kynsa kansvledhen KOK gans an pennser romanek Vitruvius. Herwydh ev, drehevyans da a wra personegi firmitas (duryadewder), utilitas (les) ha venustas (tekter).\nPenneglos Florens gans to kromm keworrys gans Filippo Brunelleschi y'n 15ves kansvledhen.\nHen pennserneth trevek o fogellys war dhrehevel strethurow kryjyk hag arwodhyow an nerth politek a rewlyoryon, pys pan wrug pennserneth romanek ha grek chanjya an fog dhe rasow burjesek. Pennserneth eyndek ha chinek a wrug delanwes furvow dres Asi hag yn arbennik pennserneth Vouddiek a janjyas herwydh pub le dyffrans. Dres an Osow Kres yn Europa, gisyow oll-Europa a abattiow ha penneglosyow romanesk ha gothek a veu displegys. An Dastinytheans a faveras furvow Klassek gans pennseri a vri.\nPennserneth arnowydh a dhallathas wosa Kynsa Bresel an Bys avel movyans avant-garde a vynnas displegya gis nowydh flamm hag o gwiw rag bys nowydh sosyel ha erbysiethel wosa-bresel fogellys war gollenwel an edhomow a'n renkasow kres hag oberi. Posek o gisyow ober ha devnydhyow arnowydh ha furvow sempel a vynsonieth. Lies pennser a dhallathas bos dihus gans arnowydhieth hag o konsidrys gansa dhe vos anistorek ha gorth-esthetek. Ytho, pennserneth a-lemmyn ha wosa-arnowydh a dhisplegyas.\nYma'n erthygel ma owth usya an Furv Skrifys Savonek a-barth Kernowek kres.\nAn erthygel-ma ew onen a'n 100 erthygel moyha posek war Wikipedya.\nErthyglow y'n FSS\nKeskows rag an drigva IP-ma\nGweles an istori\nPorth an gemeneth\nA-dro dhe Wikipedia\nKedhlow an folen\nDevynna an erthygel ma\nIskarga avel PDF\nYn ragdresow erel\nYn tavosow erel\nDiwettha golegyans an folen ma a veu an 17 Est 2021, dhe 15:23.\nKavadow yw an tekst yn-dann Leshyans Attribution-ShareAlike Creative Commons; termynyow keworransel a allsa omvyska. Gwelewgh an Termynyow Devnydh rag manylyon.


Compare Bible readings for Yeremia 51 in the ABK and the ESV - Bible Society\nOtta, my a wra dhe dhifuna erbynn Babylon\nhag erbynn annedhysi Kaldea51:1 Kaldea: Ow siwya an Septuagint. Ebrow leb-kamay ‘kolonn ow erbynner’, po hanow tyller.\nan spyrys a dhistruer;\n2ha my a dhannvon gwynselloryon dhe Babylon,\nhag i a's gwynsell.\nI a wakha hy thir\npan dhons er hy fynn a bub tu\nyn dydh an ahwer.\n3Na esiwgh an sether dhe blegya y warak,\nna gwiska y gaspows.\nNa sparyewgh hy gwer yowynk;\nkowldhistruyewgh oll hy lu.\n4I a goedh dhe'n leur ledhys yn pow an Kaldeanys,\nha gwenys yn hy stretow.\n5Rag ny veu Ysrael na Yuda gwrys gwedhow\ngans aga Duw, ARLOEDH an luyow,\nkynth yw aga thir leun a gabel\nerbynn an Sans a Ysrael.\n6Fiewgh yn-mes a Babylon,\nre sawyo peub y vewnans!\nNa ewgh dhe goll drefenn hy anewnder,\nrag hemm yw termyn dial an ARLOEDH;\nev a attal dhedhi hy gober.\n7Babylon o hanaf owr yn leuv an ARLOEDH,\now kul medhow oll an nor;\nan kenedhlow a evas a'y gwin;\nrakhenna an kenedhlow eth yn fuskok.\n8Distowgh Babylon yw koedhys ha brewys;\nKemmerewgh balsam rag hy goli;\nmay fo martesen yaghhes.\n9Ni a assayas yaghhe Babylon,\nmes ny allas hi bos yaghhes.\nGesiwgh hi, ha gwren ni mos\npeub dh'y vro y honan;\nrag hy barn re dhrehedhas bys yn nev\nha re beu drehevys hwath dhe'n ebron.\n10An ARLOEDH re dhros yn-mes agan gwiryow:\ndewgh, derivyn yn Sion\nober an ARLOEDH agan Duw.\n11Lymmewgh an sethow!\nLenwewgh an goenyow!\nAn ARLOEDH re dhrehevis spyrys myghternedh an Medys, rag y dowl a-dro dhe Babylon yw hy distrui, rag henn yw dial an ARLOEDH, dial rag y dempel.\n12Sevewgh baner erbynn fosow Babylon;\nkrevhewgh an goel;\npareusiwgh an kontrewaytyansow;\nrag an ARLOEDH re dewlis ha re wrug\nan pyth a gewsis a-dro dhe annedhysi Babylon.\n13Ty neb usi trigys ryb dowrow meur,\ngans palster a dresoryow,\ndha dhiwedh yw devedhys,\nmusur51:13 musur: Ebrow kevelin. dha vewnans yw treghys.\n14ARLOEDH an luyow re dos re y honan:\nYn sur my a'th lenow gans luyow avel hes lokustes,\nhag i a sev garm budhogoleth warnas.\n15Ev yw neb a wrug an nor der y nerth,\nneb a fondyas an nor gans y furneth,\nha der y gonvedhes ev a ystynnas an nevow.\n16Pan dhrehav y lev yma tervans dowrow y'n nevow,\nhag ev a wra niwl dhe sevel a-dhiworth pennow an nor.\nEv a wra lughes gans an glaw,\nhag ev a dhre gwyns yn-mes a'y dresoryow.\n17Pubonan yw talsogh ha heb godhvos;\npub owrer a's teves meth drefenn y idolyow;\nrag y imajys teudh yw fals,\nha nyns eus anall ynna.\n18Euver yns, ober rag ges;\nyn termyn aga hessydhyans i a dhe goll.\n19Nyns yw rann Yakob avella,\nrag ev yw Gwrier pup-tra,\nhag Ysrael yw loeth y eretons;\nARLOEDH an luyow yw y hanow.\nYsrael yw Fust an Gwrier\n20Ty yw ow fust vresel, ow arv vatel:\ngenes my a vrew kenedhlow;\nmy a dhistru gwlaskordhow;\n21genes my a vrew an margh ha'y varghek;\ngenes my a vrew an charett ha'n charetter;\n22genes my a vrew gour ha benyn;\ngenes my a vrew hen ha yowynk;\nha genes my a vrew an gour yowynk ha'n voren;\n23genes my a vrew an bugel ha'y flokk;\ngenes my a vrew an tiek ha'y yew a oghen;\ngenes my a vrew governours ha soedhogyon.\n24My a attal dhe Babylon ha dhe oll annedhysi Kaldea rag oll an drog re wrussons yn Sion yn agas golok, yn-medh an ARLOEDH.\n25Otta, yth esov er dha bynn, A menydh a dhistruyans,\nyn-medh an ARLOEDH,\na dhistru oll an nor;\nmy a ystynn ow leuv er dha bynn\nha dha dhraylya dhe'n leur a'n klegeryow,\nha gul dhis bos menydh leskys.\n26Ny gemmerons ahanas men rag kornell\nna men rag selven\nmes ty a vydh ynyalder bys vykken,\n27Drehevewgh baner y'n tir,\nhwythewgh hirgorn yn mysk an kenedhlow;\npareusiwgh an kenedhlow rag bresel er hy fynn,\ngelwewgh er hy fynn an gwlaskordhow,\nArarat, Minni hag Ashkenaz;\nordenewgh kaslewydh er hy fynn,\ndrewgh yn-rag mergh avel hes51:27 hes: Ow siwya an Septuagint. Ebrow reunek. lokustes.\n28Pareusiwgh an kenedhlow er hy fynn,\nmyghternedh an Medys gans aga governours ha'ga soedhogyon\nha pub gwlas yn-dann aga gwarthevyans.\n29Ha'n tir a gren hag a wynn,\nrag porposys an ARLOEDH erbynn Babylon a sev,\ndhe wul tir Babylon ynyal,\n30Breselyoryon Babylon re hepkorras omladh,\ni a worta yn aga dinasow;\naga nerth re fyllis,\ni res eth ha bos avel benynes;\ntan re beu gorrys yn hy annedhow,\nhy barrow yw terrys.\n31Unn poenyer a boen dhe vetya ken onan,\nhag unn gannas dhe vetya ken onan,\ndhe leverel dhe vyghtern Babylon\nbos y sita kemmerys a benn dhe benn:\n32an rysyow re beu sesys,\nha'n gorthfosow leskys gans tan,\nha'n soudoryon a's teves own.\n33Rag yndellma y lever ARLOEDH an luyow, Duw Ysrael:\nMyrgh Babylon yw avel leur-drushya\ny'n termyn mayth yw trettys;\nhwath unn pols byghan\nha termyn hy threvas a dheu.\n34‘Nebukadnessar myghtern Babylon re'm kollonkas,\nev re'm desyghas,\nev a wrug dhymm bos lester gwag,\nev re'm lonkas avel dragon;\nev re lenwis y dorr gans ow taklow denteth,\nev re'm trewas y'n mes.\n35Re bo diellys war Babylon an drog gwrys er ow fynn hag erbynn ow hig’,\nyn-medh annedhysi Sion.\n‘Re bo diellys ow goes war annedhysi Kaldea’,\n36Ytho yndellma y lever an ARLOEDH:\nOtta, my a bled dha gen\nha diella ragos.\nMy a dhesygh hy mor\nha gul dh'y fenten bos sygh;\n37ha Babylon a vydh karnedhow,\ntra euth ha hwibana,\n38Avel lewyon yowynk i a us war-barth;\ni a romm avel kelyn lewyon.\n39Yn aga gwres, my a bareus aga gwledh\nha gul dhedha omvedhwi bys pan vydhons lowenek\nhag ena koska yn kosk bys vykken\nheb difuna nevra, yn-medh an ARLOEDH.\n40My a's dre dhe'n leur avel eyn dhe'n ladhva,\navel hordhes ha boghes.\n41Ass yw kemmerys Sheshak,\nha sesys balghder oll an nor!\nAss yw devedhys Babylon\nha bos tra euth yn mysk an kenedhlow!\n42An mor re sevis war Babylon;\nhi re beu kudhys gans tervans y donnow.\n43Hy sitys yw devedhys ha bos euth,\ntir syghor ha difeythtir,\ntir le ma nag eus trigys denvyth,\nha dredho ma na dremen mab-den.\n44My a gessydh Bel yn Babylon,\nha kemmeres a'y anow an pyth re lonkas.\nNy wra an kenedhlow frosa dhodho na fella;\nynwedh fos Babylon re goedhas.\n45Dewgh yn-mes anedhi, ow fobel!\nSawyewgh agas bewnans, peub ahanowgh,\na-dhiworth sorr fers an ARLOEDH!\n46Na vedhewgh gwann agas kolonn na ownek\ndrefenn an nowodhow klewys y'n tir –\nunn vlydhen unn hwedhel a dheu,\nan nessa blydhen ken onan,\nYma freudh y'n tir,\nha rewlyas erbynn rewlyas.\n47Rakhenna an dydhyow a dheu\npan gessydhav imajys Babylon;\noll hy thir a vydh gorrys dhe veth\nhag oll hy re ledhys a goedh yn hy kres.\n48Ena an nevow ha'n nor\nha peub eus ynna,\na arm rag lowender war Babylon;\nrag an dhistruoryon a dheu er aga fynn yn-mes a'n gogledh,\n49Babylon a dal koedha drefenn an re ledhys a Ysrael,\ndell goedhas re ledhys oll an nor drefenn Babylon.\n50Hwi re dhienkas dhiworth an kledha,\nkewgh, na daryewgh!\nPerthewgh kov a'n ARLOEDH a-bell,\nha gesiwgh Yerusalem dhe dhos yn agas brys.\n51Ni yw gorrys dhe veth drefenn ni dhe glewes keredh;\ndisenor re gudhas agan fas,\nrag estrenyon re dheuth\nyn tylleryow sans chi an ARLOEDH.\n52Rakhenna otta, an dydhyow a dheu, yn-medh an ARLOEDH,\npan gessydhav aga imajys gravys,\nhag yn oll hy thir\nan re woliys a gyn.\n53Kyn yskynno Babylon dhe nev,\nha kyn kerro hy ughelder krev,\na-dhiworthiv distruoryon a dheu warnedhi,\n54Yma son kri a-dhiworth Babylon,\nha son distruyans meur a-dhiworth tir an Kaldeanys!\n55Rag yma an ARLOEDH ow kwastya Babylon,\nhag ow koselhe hy lev meur.\nAga thonnow a darenn avel dowrow pals,\nson aga thros a dhassen;\n56rag distruer re dheuth er hy fynn,\nhy breselyoryon yw kemmerys,\naga gwaregow yw terrys;\nrag an ARLOEDH yw Duw a attal,\nev a attal yn leun.\n57My a wra medhwi hy fennsevigyon ha'y doethyon,\nynwedh hy governours, hy soedhogyon ha'y breselyoryon;\ni a gosk yn kosk bys vykken heb difuna nevra,\nyn-medh an Myghtern, ha'y hanow ARLOEDH an luyow.\n58Yndellma y lever ARLOEDH an luyow:\nFos ledan Babylon\na vydh terrys dhe'n leur,\nha'y yetow ughel\na vydh leskys gans tan.\nAn bobel a lavur rag travyth,\nha'n kenedhlow a omskwith rag tan.\nGorhemmynn Yeremia dhe Seraya\n59An ger a worhemmynnis Yeremia an profoes dhe Seraya mab Neria mab Mahseya, pan eth dhe Babylon gans Sedekia myghtern Yuda, yn peswora blydhen y reyn. Seraya o an erberjour. 60Yeremia a skrifas yn unn rol-skrifa oll an anfeusi a dho war Babylon, oll an geryow ma yw skrifys a-dro dhe Babylon. 61Ha Yeremia a leveris dhe Seraya: ‘Pan dheudh dhe Babylon, gwayt lenna oll an geryow ma, 62ha leverel, “A ARLOEDH, ty dha honan a gewsis erbynn an tyller ma dh'y dhistrui, ma na vydh trigys ynno travyth, naneyl den na best, hag y fydh ynyal bys vykken.” 63Pan worfennydh lenna an rol-skrifa, kelm men orti, ha'y thewlel yn kres an Ewfrates, 64ha leverel, “Yndellma Babylon a sedh; ny vydh ow sevel namoy drefenn an anfeusi a dhrov warnedhi.” ’\nHemm yw diwedh geryow Yeremia.


... , [ 8 verses ](noun pl fem acc) "Thorns" is akantha , which means "thorns," "prickly" or a thorny or prickly plant. As in ... [ 8 verses ] (noun pl fem nom) "The thorns" is akantha , which means "thorns," "prickly" or a thorny or prickly plant. As in ...\n... [ 8 verses ](noun pl fem gen) "Thorns" is akantha , which means "thorn," "prickle," or "any thorny or prickly ...\n... ἀκανθῶν (noun pl fem gen) "Thorns" is from akantha , which means "thorn," "prickle," or "any thorny or prickly ...\n... [ 8 verses ](noun pl fem acc) "The thorns" is akantha , which means "thorns," "prickly" or a thorny or prickly plant. As in ...\n... ἀκάνθας (noun pl fem acc) "The thorns" is akantha , which means "thorns," "prickly" or a thorny or prickly plant. As in ...\n... [ 8 verses ](noun pl fem gen) "Thorns" is akantha , which means "thorn", "prickle," or "any thorny or prickly plant." ...\nVocabulary - garybeck - Mar 14 2020 - 09:41\nMark 4:7 And some fell among thorns,\n... ἀκάνθας , (noun pl fem acc) "Thorns" is akantha , which means "thorns", "prickly" or a thorny or prickly plant. As in ... ἄκανθαι (noun pl fem nom) "The thorns" is akantha , which means "thorns", "prickly" or a thorny or prickly plant. As in ...\n... ἀκανθῶν , (noun pl fem gen) "Thorns" is akantha , which means "thorns", "prickly" or a thorny or prickly plant. As in ... ἄκανθαι (noun pl fem nom) "The thorns" is akantha , which means "thorns", "prickly" or a thorny or prickly plant. As in ...\nMark 4:18 And these are they which are sown among thorns...\n... ἀκάνθας (noun pl fem acc) "The thorns" is akantha , which means "thorns", "prickly" or a thorny or prickly plant. As in ...\nWords Post - garybeck - Jun 30 2019 - 09:14


Skyrmys rugby unys\nSport yw Rugby. Henwys yw dhyworth Skol Rugby, yn le mayth o displegys. An hwedhel yw dell veu kuntellys an bel gans William Webb Ellis neb a dhewisas ponya gans an bel yn le hy fotya, herwydh usadow an oos na. Restrys veu rewlys rugby yn 1845, kyns ages rewlys pel droos (1863).\nYma diw eghen a rugby, rugby unys (gwariys gans bodhesigyon, yn arbennek tus jentyl y'n 19ves kansbledhen) ha rugby kesunyans (gwariys gans tus renkas oberi rag gober). Rugby unys yw moyha gerys-da ha sport kenedhlek Mordir Nowydh, Kembra, hag Enesow an Keynvor Hebask yw. Y hwarier rugby kesunyans yn kledhbarth Pow Sows, Ostrali, Mordir Nowydh ha Papoua Gyni Nowydh.\nY hwarier rugby unys gans 15 den pub tu. Synsys yw Hanaf an Bys pub peder bledhen, an nessa yw yn 2023. Yma 13 yn pub para rugby kesunyans, gans Hanaf an Bys y’n sport ma ynwedh. Synsys veu an diwettha yn 2017. 80 mynysen yw hys an gwari y’n diw eghen (40 mynysen pub hanter).\nGwerinek yw rugby yn Kernow. An chyf para yw An Vorladron Gernewek hag a wari y’n Kampyorieth sowsnek, nessa gris an wlas. Klubys gerys-da erel yw Resrudh (an Rudhyon), Lannstefan (An Dhuyow Oll), Kammbronn ha Porth Ia.\nKernow re waynyas Kampyorieth an Kontethow (Pewas Bill Beaumont) hweghgweyth, an termyn diwettha yn 2019. Wosa gwaynya an Kampyorieth yn 1908, an para veu dewisys rag an Gwariow Olympek. An para a gollas erbynn Ostrali mes kemeres an pewas arghans. Gwarioryon gerys-da dhyowrth Kernow o Bert ha Barney Solomon, Stack Stevens, Phil Vickery ha Luke Cowan-Dickie.\nPara rugby Kernow y’n Gwariow Olympek, 1908\nPhil Vickery, kapten para Pow Sows\nAn Vorladron Gernewek\nDiwettha golegyans an folen ma a veu an 7 Gwynngala 2021, dhe 06:22.


2 Myghternedh 6 (ABK) - Bible Society\n2 Myghternedh 6 ABK\nMarthus Penn an Voel\n1Mebyon an brofoesi a leveris dhe Elisha, ‘Mir lemmyn, an tyller le may trigyn genes yw re vyghan ragon. 2Deun, ni a'th pys, dhe'n Yordan, ha kemmeres pub gour keber, ha gwren tyller ena may hyllyn triga ynno.’ Ev a worthybis, ‘Kewgh.’ 3Ena onan anedha a leveris, ‘Bedhes plegadow dhis dos gans dha wesyon.’ Ev a worthybis, ‘My a wra mos.’ 4Ytho, ev eth gansa. Ha pan dheuthons dhe'n Yordan i a droghas gwydh. 5Mes, hag onan ow kul keber dhe goedha, penn an voel a goedhas y'n dowr; ev a armas ha leverel, ‘Soweth, a vester! Rag chevisys veu.’ 6Gour Duw a leveris, ‘Ple koedhas?’ Hag ev a dhiskwedhas dhodho an tyller. Ev a droghas gwelenn, ha'y thewlel di, ha henna a wrug dhe'n horn neuvella. 7Yn-medh ev, ‘Kemmer e.’ Hag ev a ystynnas y leuv ha'y gemmeres.\nLettys yw Omsettyans Aram\n8Pup-prys pan esa myghtern Aram ow kwerrya erbynn Ysrael ev a omgusulya gans y wesyon, ow leverel y fedha y gamp yn neb tyller po arall. 9Mes gour Duw a dhannvonas messaj dhe vyghtern Ysrael, ow leverel, ‘Bydh war na dremenydh an tyller na; rag yma Aram ow mos ena.’ 10Myghtern Ysrael a dhannvonas messaj dhe'n tyller a gewsis gour Duw a-dro dhodho. Moy ages unn po diwweyth ev a'n gwarnyas; yth ev a veu hewoel ena.\n11Ytho pur droblys o kolonn myghtern Aram drefenn hemma; ev a elwis y wesyon ha leverel dhedha, ‘A ny dhiskwedhowgh dhymm piw ahanan usi ow skoedhya myghtern Ysrael?’ 12Hag onan a'y wesyon a leveris, ‘Denvyth, ow arloedh, a vyghtern. Mes Elisha, an profoes usi yn Ysrael, a lever dhe vyghtern Ysrael an geryow a gewsydh y'th chambour.’ 13Ev a leveris, ‘Ke ha hwilas le may ma ev, may hylliv dannvon tus dh'y sesya.’ Leverys veu dhodho, ‘Yma ev yn Dothan.’ 14Rakhenna ev a dhannvonas di mergh ha charettow ha lu bras; hag i a dheuth y'n nos ha kyrghynna an sita.\n15Pan sevis gwas gour Duw myttin a-varr, ha mos yn-mes, otta, yth esa lu ow kyrghynna an sita, gans mergh ha charettow. Y was a leveris dhodho, ‘Ellas, ow mester! Pandr'a wren?’ 16Ev a worthybis, ‘Na borth own, rag an re usi genen yw moy ages an re usi gansa.’ 17Ena Elisha a bysis, ha leverel, ‘ARLOEDH, my a'th pys, igor y dhewlagas may hallo gweles.’ Ha'n ARLOEDH a igoras dewlagas an gour yowynk, hag ev a welas; leun o an menydh a vergh ha charettow a dan oll a-dro dhe Elisha. 18Ha pan dheuth Aram er y bynn, Elisha a bysis an ARLOEDH ha leverel, ‘Gwask an bobel ma, my a'th pys, gans dellni.’ Hag ev a's gweskis gans dellni, herwydh ger Elisha. 19Elisha a leveris dhedha, ‘Nyns yw homma an fordh, ha nyns yw homma an sita. Siwyewgh vy, ha my a wra agas dri dhe'n gour a hwilowgh.’ Hag ev a's hembronkas dhe Samaria.\n20Kettell dheuthons bys yn Samaria, Elisha a leveris, ‘A ARLOEDH, igor dewlagas an dus ma may hallons gweles.’ Ha'n ARLOEDH a igoras aga dewlagas hag i a welas; hag ottensi yn kres Samaria. 21Myghtern Ysrael a leveris dhe Elisha pan y's gwelas, ‘Ow thas, a wrav aga ladha? A wrav aga ladha?’ 22Hag ev a worthybis, ‘Na wredh. A vynnydh ladha an re a gemmersys prisners dre dha gledha ha dha warak? Sett bara ha dowr a-ragdha may hallons dybri hag eva, ha mos dh'aga mester.’ 23Ytho ev a bareusis gwledh veur ragdha; ha wosa i dhe dhybri hag eva, ev a's dannvonas dhe-ves, hag i eth dh'aga mester. Ha ny dheuth bagasow Aram dhe diredh Ysrael na fella.\nEsedhva Ben-hadad war Samaria\n24Wosa hemma Ben-hadad, myghtern Aram, a guntellas oll y lu hag yskynna ha gul esedhva war Samaria. 25Yth esa divoetter bras yn Samaria hag yth esens ow kul an esedhva warnedhi bys may feu penn asen gwerthys a beswar-ugens bath a arghans, ha'n peswora rann a gab6:25 gab : An kab o musur sygh, a-dro dhe dhew liter. a gawgh kelemmi a bymp bath a arghans. 26Y feu myghtern Ysrael ow tremena war an fos, pan grias benyn dhodho, ‘Gweres, ow arloedh, myghtern!’ 27Yn-medh ev, ‘Mar ny'th weres an ARLOEDH ple hallav kavoes gweres ragos? Dhiworth an leur-drushya po dhiworth an winwask?’ 28An myghtern a leveris dhedhi, ‘Pandr'a hwer dhis?’ Hi a worthybis, ‘An venyn ma a leveris dhymm, “Roy dha vab jy may hyllyn y dhybri hedhyw, ha ni a dheber ow mab vy a-vorow.” 29Ytho ni a vrojyas ow mab ha'y dhybri. Ternos my a leveris dhedhi, “Roy dha vab may hyllyn y dhybri.” Mes hi re gudhsa hy mab.’ 30Pan glewas an myghtern geryow an venyn, ev a skwardyas y dhillas. Pan esa ow tremena war an fos, an bobel a viras, hag otta, ev a'n jevo yskar a-bervedh nessa dh'y groghen. 31Hag ev a leveris, ‘Re wrello Duw yndella dhymm ha moy ynwedh, mar pes penn Elisha mab Shafat war y dhiwskoedh hedhyw.’ 32Mes Elisha a esedhas yn y ji hag yth esa an henavogyon owth esedha ganso. An myghtern re dhannvonsa gour, mes kyns an gannas dhe dhos, Elisha a leveris dhe'n henavogyon, ‘A welowgh fatell dhannvonas an mab a voldrer ma nebonan rag kemmeres dhe-ves ow fenn? Mirewgh, pan dheu an gannas, degeewgh an daras ha'y synsi fast er y bynn. A nyns yw son treys y vester war y lergh?’\n33Pan esa hwath ow kewsel orta, otta, an myghtern a dheuth yn-nans dhodho ha leverel, ‘Dhiworth an ARLOEDH yw an trobel ma. Prag y tal dhymm gortos an ARLOEDH pella?’


Compare Bible readings for 2 Myghternedh 2 in the ABK and the RSV - Bible Society\n2 Myghternedh2 ABK\nElias A Yskynn Dhe'n Nev\n1Pan vynnas an ARLOEDH kemmeres Elias yn-bann dhe nev gans korwyns, yth eth Elias gans Elisha dhiworth Gilgal. 2Elias a leveris dhe Elisha, ‘Gorta omma, my a'th pys, rag an ARLOEDH re'm dannvonas dhe Bethel.’ Elisha a leveris, ‘Dell vew an ARLOEDH, ha dell vew dha enev, ny wrav dha asa.’ Ytho i eth yn-nans dhe Bethel. 3Mebyon an brofoesi yn Bethel a dheuth yn-rag dhe Elisha ha leverel dhodho, ‘A wodhes an ARLOEDH dhe gemmeres dha vester dhiwarnas hedhyw?’ Ev a leveris, ‘Gonn, my a'n goer. Na leverewgh travyth.’\n4Hag Elias a leveris dhodho, ‘Elisha, gorta omma, my a'th pys; rag an ARLOEDH re'm dannvonas dhe Yeriko.’ Hag ev a leveris, ‘Dell vew an ARLOEDH ha dell vew dha enev, ny wrav dha asa.’ Ytho i a dheuth dhe Yeriko. 5Mebyon an brofoesi yn Yeriko a dheuth dhe Elisha ha leverel dhodho, ‘A wodhes an ARLOEDHdhe gemmeres dha vester dhiwarnas hedhyw?’ Hag ev a worthybis, ‘Gonn, my a'n goer. Na leverewgh travyth.’\n6Ena Elias a leveris dhodho, ‘Gorta, my a'th pys, rag an ARLOEDH re'm dannvonas dhe'n Yordan.’ Mes ev a leveris, ‘Dell vew an ARLOEDH ha dell vew dha enev, ny wrav dha asa.’ Ytho an dhew eth yn-rag. 7Hanter-kans gour a vebyon an brofoesi eth ha sevel rag mires a bellder; ha'n dhew a sevis ryb an Yordan. 8Elias a gemmeras y vantell hag ev a's rolyas ha frappya an dowrow gensi. An dowr a veu diberthys dhe'n eyl tenewen ha dh'y gila mayth eth an dhew a-dreus war dir sygh.\n9Pan esens ow mos a-dreus, y leveris Elias dhe Elisha, ‘Lavar dhymm an pyth a allav y wul ragos kyns ow bos kemmerys a-dhiworthis.’ Elisha a leveris ‘My a'th pys, re bo warnav rann dhewblek a'th spyrys.’ 10Hag ev a leveris, ‘Ty re bysis neppyth kales, mes mara'm gwelydh ha my ow pos kemmerys a-dhiworthis, yndella y fydh ragos; poken ny vydh yndella.’ 11Hag y hwarva, hag i ow mos yn-rag ha kewsel, otta, charett a dan ha mergh a dan a's dibarthas an eyl dhiworth y gila, hag Elias eth yn-bann gans korwyns a-berth y'n nev. 12Elisha a welas henna hag ev a armas, ‘Ow thas! Ow thas! Charett Ysrael ha'y varghogyon’. Ha ny'n gwelas na fella. Ev a dhalghennas y\nElisha A Dheu War-lergh Elias\n13Ev a guntellas yn-bann mantell Elias a goedhsa a-dhiworto ha dehweles ha sevel ryb glann an Yordan; 14Ev a gemmeras mantell Elias a goedhsa a-dhiworto ha gweskel an dowr ha leverel, ‘Ple'ma an ARLOEDH, Duw Elias?’ Pan y'n gweskis. an dowr a veu diberthys dhe'n eyl tenewen ha dh'y gila hag Elisha eth a-dreus.\n15Ha pan y'n gwelas mebyon an brofoesi re bia yn Yeriko, i a leveris, ‘Spyrys Elias a drig war Elisha.’ Hag i a dheuth dhe vetya orto hag omblegya dhe'n dor a-ragdho. 16I a leveris dhodho, ‘Otta lemmyn, yma gans dha wesyon hanter-kans gour krev. Gas dhedha mos, ni a'th pys, rag hwilas dha vester, rag own Spyrys an ARLOEDH re'n synsis yn-bann ha'y dewlel war neb menydh, po yn neb nans.’ Hag ev a leveris, ‘Na's dannvenowgh.’ 17Ha pan ynnisons warnodho bys pan esa meth warnodho, ev a leveris, ‘Dannvenewgh i.’ Ytho i a dhannvonas hanter-kans gour; hag i a hwilas dres tri dydh mes ny'n kavas. 18Ha pan dheuthons arta dhodho, drefenn ev dhe wortos yn Yeriko, ev a leveris dhedha, ‘A ny leveris dhywgh, “Na gewgh”?’\nElisha A Wra Marthusyon\n19Gwer an sita a leveris dhe Elisha, ‘Mir, teg yw desedhans an sita ma, dell wel ow arloedh: mes drog yw an dowr ha difroeth yw an tir.’ 20Ev a leveris, ‘Drewgh dhymm bolla nowydh, ha gorrewgh hoelan ynno.’ Hag i a'n dros dhodho. 21Ev eth yn-mes dhe fenten an dowr ha tewlel hoelan ynni ha leverel, ‘Yndellma y lever an ARLOEDH, “My re burhas an dowr ma; ny vydh a-dhiworta mernans na difroethter na fella.” ’ 22An dowr re beu pur bys y'n jydh ma, herwydh lavar Elisha a leveris ev.\n23Ev eth yn-bann alena dhe Bethel. Hag ev ow mos war an fordh, y teuth mebyon vyghan yn-mes a'n sita ha'y skornya, ha leverel dhodho, ‘Ke yn-bann, ty benn-blogh! Ke yn-bann, ty benn-blogh!’ 24Ev a dreylyas a-dro ha mires orta ha'ga milliga yn hanow an ARLOEDH. Hag y teuth diw orses mes a'n koes ha skwardya dew flogh ha dew-ugens anedha. 25Ev eth alena dhe venydh Karmel, hag alena ev a dhehwelis dhe Samaria.


1 Makkabeyon 2 (ABK) - Bible Society\n1 Makkabeyon 2 ABK\nMattathias ha'y Vebyon\n1Y'n dydhyow na Mattathias mab Yowann mab Simeon, oferyas a vebyon Yoarib, a asas Yerusalem ha triga yn Modein. 2Ev a'n jeves pymp mab, Yowann henwys Gaddi, 3Simon henwys Thassi 4Yudas henwys Makkabeus, 5Eleazar henwys Avaran, 6ha Yonathan henwys Affus. Ev a welas an blasfemiow gwrys yn Yuda ha Yerusalem, 7hag yn-medh ev,\n‘Go-vy! Prag y feuv genys dhe weles hemma,\ndiswrians ow fobel, diswrians an sita sans,\nha triga ena pan veu res dhe'n eskerens,\nan sentri yn leuv estrenyon?\n8Gyllys yw hy thempel avel gour heb enor,\n9hy lestri fethus re beu degys dhe-ves yn divroedh.\nHy babanes re beu ledhys yn hy stretow,\nhy gwer yowynk gans kledha an eskar.\n10Py gwlaskor eus na eritas hy palesyow\nna synsis hy freydh?\n11Oll hy afinans re beu kemmerys dhe-ves;\nnyns yw hi rydh na fella, gyllys yw hi dhe gethes.\n12Hag otta! Agan tyller sans, agan tekter,\nagan glori, re beu difeythys;\nan Jentilys re'n disakras.\n13Prag y tegoedh dhyn bewa pella?’\n14Ha Mattathias ha'y vebyon a skwardyas aga dillas, omwiska yn yskar ha kyni meur.\nGordhyans an Baganys\n15Ena soedhogyon an myghtern esa ow konstryna tus dhe forsakya aga kryjyans a dheuth dhe sita Modein rag gul dhedha offrynna sakrifis. 16Lies a Ysrael a dheuth dhe vetya gansa; ha Mattathias ha'y vebyon a dheuth ynwedh. 17Ena soedhogyon an myghtern a gewsis dhe Mattathias dell siw: ‘Ty yw ledyer, enorys hag a vri y'n sita ma, ha skoedhys gans mebyon ha breder. 18Lemmyn ytho bydh an kynsa dhe dhos ha gul an pyth a worhemmynn an myghtern, dell wrug oll an kenedhlow ha gwer Yuda ha'n re yw gesys yn Yerusalem. Ena ty ha'th vebyon a vydh niverys yn mysk kowetha an myghtern, ha ty ha'th vebyon a vydh enorys gans arghans hag owr ha lies ro.’\n19Mes Mattathias a worthybis ha leverel, gans lev ughel: ‘Kynth yw pub kenedhel hag a vew yn-dann rewl an myghtern gostydh dhodho, ha re dhewisas may hwrellons y worhemmynnow, ow kasa pub huni kryjyans y dasow, 20byttegyns my ha'm mebyon ha'm breder a vew war-lergh kevambos agan tasow. 21Bedhes pell ahanan gasa an lagha ha'n ordenansow. 22Ny vydhyn gostydh dhe eryow an myghtern dre dreylya dhe denewen naneyl dhe'n barth dhyghow na dhe'n barth kledh.’\n23Pan dhiwedhas kewsel an geryow ma, gwer Yedhow a dheuth yn-rag a-wel oll, rag sakrifia war an alter yn Modein, herwydh gorhemmynn an myghtern, 24Pan y'n gwelas Mattathias, ev a loskas gans diwysykter ha'y dhiwloneth a grenas. Yn y gonnar gwiryon ev a boenyas ha'y ladha war an alter. 25Dhe'n keth termyn ma ev a ladhas soedhek an myghtern esa orth aga honstryna dhe sakrifia, hag ev a dorras an alter dhe'n dor. 26Yndella ev a loskas gans diwysykter a-barth an lagha, par dell wrug Finehas erbynn Zimri mab Salu.\nMattathias ow Kudhvreselya\n27Ena Mattathias a grias gans lev ughel, ‘Myns yw diwysyk a-barth an lagha hag a skoedh an kevambos, des ev yn-mes genev!’ 28Ena ev ha'y vebyon a fias dhe'n fo dhe'n menydhyow hag a asas pup-tra a's tevo y'n sita.\n29Ena lies esa ow hwilas gwiryonedh ha gwirvreus eth yn-nans dhe'n gwylvos dhe vewa ena, 30i, aga mebyon, aga gwragedh, ha'ga chatel, drefenn drogow dhe vos kales warnedha. 31Ha derivys veu dhe soedhogyon an myghtern, ha dhe'n gasoryon yn Yerusalem, sita Davydh, bos an wer re skonyas gorhemmynn an myghtern gyllys dhe'n skovvaow y'n gwylvos. 32Lies a's chasyas ha tremena dresta; i a gampyas a-dal dhedha hag ombareusi rag kas er aga fynn dydh sabot. 33I a leveris dhedha, ‘Lowr a hemma! Dewgh yn-mes ha gwrewgh dell worhemmynn an myghtern, ha hwi a vew.’ 34Mes i a leveris, ‘Ny vynnyn dos yn-mes na ny wren an pyth a worhemmynn an myghtern, ow tisakra an sabot.’ 35Ena an eskar a fyskas dhe settya warnedha. 36Mes ny worthybsons dhedha na tewlel men orta na degea aga skovvaow, 37rag yn-medhons, ‘Merwyn ni oll yn agan sempledh; nev ha nor a dheg dustuni ragon hwi dh'agan ladha yn kammhynsek.’ 38Ytho i a settyas warnedha y'n sabot, hag i a verwis, gans aga gwragedh, ha'ga fleghes, ha'ga chatel, bys y'n myns a vil dus.\n39Pan y'n klewas Mattathias ha'y gowetha, i a gynis yn town war aga lergh. 40Ha peub a leveris dh'y gentrevek, ‘Mar kwren par dell wrug agan breder ha nagha gwerrya gans an Jentilys rag agan bewnans ha'gan ordenansow, i a'gan distru dhiwar an norvys.’ 41Ytho i a erviras y'n jydh na: ‘Gwerryn ni erbynn pub den hag a dheu dhe settya warnan y'n sabot; na verwyn dell vawrsons agan breder yn aga skovvaow.’\n42Ena bagas a Hasideanys a junyas gansa, kasoryon alloesek a Ysrael, pub onan anedha a ombrofyas a'y vodh a-barth an lagha. 43Hag oll an fowesigyon dhiworth an troblow a junyas gansa ha keworra dh'aga nerth. 44I a furvyas lu, hag a weskis peghadoryon dhe'n dor yn aga sorr, ha tus dhilagha yn aga honnar; an remenant a fias dhe'n Jentilys rag sawder. 45Mattathias ha'y gowetha eth a-derdro ha terri an alteryow; 46gans fors i a drodroghas oll an vebyon antrodreghys a gavsons a-ji dhe oryon Ysrael. 47I a helghyas war-lergh an dus valgh, ha'n ober a sewenis yn aga diwla. 48I a sawyas an lagha dhiworth diwdhorn an Jentilys ha'n vyghternedh, ha ny asens byskweth may kwaynnya an peghador an maystri.\nDiwettha Geryow Mattathias\n49An dydhyow a dheuth nes rag Mattathias dhe verwel, hag y leveris dh'y vebyon: ‘Balghder ha skorn gallas krev lemmyn; termyn a dhiswrians ha sorr bras yw. 50Ytho, ow fleghes, diskwedhewgh diwysykter a-barth an lagha, ha rewgh agas bewnans a-barth kevambos agan tasow.\n51‘Perthewgh kov a weythresow an tasow, a wrens yn aga henedhow; ha ty a dhegemmer enor meur ha hanow heb diwedh. 52A ny veu Abraham kevys lel pan veu prevys, ha hemma a veu reknys dhodho avel ewnder? 53Yosep yn termyn y ahwer a withas an gorhemmynn, hag a dheuth ha bos arloedh Ejyp. 54Finehas agan hendas, drefenn ev dhe vos fest diwysyk, a gavas an kevambos a oferyaseth heb diwedh. 55Yoshua, drefenn ev dhe gowlwul an gorhemmynn, a dheuth ha bos breusyas yn Ysrael. 56Kaleb, drefenn ev dhe destifia y'n guntelles, a gavas eretons y'n tir. 57Davydh, drefenn ev dhe vos len, a eritas tron an wlaskor bys vykken. 58Elias, drefenn y dhiwysykter bras a-barth an lagha, a veu kemmerys yn-bann dhe nev. 59Hanania, Azaria, ha Mishael a grysi hag a veu sawys a'n flamm. 60Daniel, drefenn y sempledh, a veu delivrys a anow an lewyon.\n61‘Yndella prederewgh, a unn henedh dhe'n nessa, na fyll a nerth myns a drestyo ynno. 62Na berthewgh own a eryow peghador, rag gyllys vydh y splannder dhe gawgh ha pryves. 63Hedhyw y fydh ughelhes, mes a-vorow ny vydh kevys, drefenn ev dhe dhehweles dhe'n doust, ha'y dowlow a verow. 64Ow fleghes, bedhewgh kolonnek hag omgrevhewgh y'n lagha, rag dredhi hwi a'gas bydh enor.\n65‘Otta Simon agas broder; my a woer ev dhe vos gour a gusul. Goslowewgh orto pup-prys; ev a vydh agas tas. 66Yudas Makkabeus re beu kasor galloesek a'y yowynkneth; ev a ergh an lu ragowgh ha batalyas orth an poblow. 67Kuntellyewgh dhywgh kemmys a with an lagha, ha kemmerewgh dial rag an droktra re beu gwrys dh'agas pobel. 68Attelewgh dhe'n Jentilys yn leun, ha koelewgh orth gorhemmynnow an lagha.’\n69Ena ev a's bennigas hag a veu kuntellys dh'y dasow. 70Ev a verwis y'n hweghves ha seyth-ugensves blydhen,2:70 166 kyns Krist. hag a veu ynkleudhys yn bedh y dasow yn Modein. Hag oll Ysrael a gyni war y lergh gans drem bras.


2 Myghternedh 18 (ABK) - Bible Society\n2 Myghternedh 18 ABK\nHezekia a Reyn war Yuda\n1Y'n tressa blydhen a Hoshea mab Ela myghtern Ysrael, Hezekia mab Ahaz myghtern Yuda a dhallathas reynya. 2Pymp bloedh warn ugens o ev pan dhallathas reynya, hag ev a reynyas naw blydhen warn ugens yn Yerusalem. Hanow y vamm o Abi myrgh Zekaria. 3Ev a wrug an pyth o ewn yn golok an ARLOEDH, kepar ha pup-tra a wrug Davydh y das. 4Ev a gemmeras an tylleryow ughel yn-mes, ha terri an peulveyn, ha treghi yn-nans an Ashera, ha brewi an sarf a vrons re wrussa Moyses, rag bys y'n dydhyow na yth esens fleghes Ysrael ow leski offrynnow dhedhi; henwys veu Nehushtan. 5Ev a drestyas yn ARLOEDH, Duw Ysrael, ma nag esa denvyth kepar hag ev yn mysk myghternedh Yuda a'y wosa, nag yn mysk an re kyns. 6Rag ev a lenas orth an ARLOEDH ha ny dreylyas dhiworth y siwya, mes ev a withas an gorhemmynnow a ros an ARLOEDH dhe Moyses. 7Yth esa an ARLOEDH ganso; ev a sewenis yn pup-tra a omgemmeras. Ev a rebellyas erbynn myghtern Assyria, ha ny'n servyas. 8Ev a weskis an Filistysi bys yn Gaza ha'y thiredh, dhiworth touryow an woelyadoryon bys y'n sita gerys.\n9Y'n peswora blydhen a vyghtern Hezekia, hag o an seythves blydhen a vyghtern Hoshea mab Ela myghtern Ysrael, Shalmaneser myghtern Assyria a dheuth yn-bann erbynn Samaria ha gorra esedhva a-dro dhedhi. 10Orth penn teyr blydhen ev a's kemmeras. Y'n hweghves blydhen a Hezekia, hag o an nawves blydhen a Hoshea myghtern Ysrael, y feu Samaria kemmerys. 11Myghtern Assyria a dhug Ysrael dhe-ves bys yn Assyria ha'ga gorra yn Halagh ha ryb an avon Habor yn Gozan, hag yn sitys an Medys, 12drefenn na woslowsons lev an ARLOEDH aga Duw, mes i a gammdremenas erbynn y gevambos, ha pup-tra a worhemmynnis Moyses, gwas an ARLOEDH; ny woslowsons ha ny obaysons.\nSennagherib A Omsett Erbynn Yuda\n13Y'n peswardhegves blydhen a vyghtern Hezekia Sennagherib myghtern Assyria a dheuth erbynn oll an sitys kerys a Yuda, ha'ga hemmeres. 14Hezekia myghtern Yuda a dhannvonas messaj dhe vyghtern Assyria yn Lakish ow leverel, ‘My re gammwrug; kildennewgh dhiworthiv; pypynag a veghyewgh warnav, my a wra y berthi.’ Myghtern Assyria a wovynnas dhiworth Hezekia myghtern Yuda tri hans talent a arghans ha deg talent warn ugens a owr. 15Hezekia a ros dhodho oll an arghans a veu kevys yn chi an ARLOEDH, hag y'n tresorvaow chi an myghtern. 16Y'n termyn na Hezekia myghtern Yuda y dhestryppyas an owr dhiworth darasow tempel an ARLOEDH, ha dhiworth an postow-daras re worlownas Hezekia myghtern Yuda, ha'y ri dhe vyghtern Assyria. 17Myghtern Assyria a dhannvonas an pennkaslewydh ha'n Rabsaris18:17 Rabsaris: Soedhek assyriek yw dhe styrya Pennspadhesik. ha'n Rabshake18:17 Rabshake: Soedhek assyriek, yw dhe styrya Pennhanafor, po Pennleveryas. dhiworth Lakish dhe vyghtern Hezekia gans lu bras erbynn Yerusalem. Hag i eth yn-bann ha dos dhe Yerusalem. Wosa dos yn-bann i a dheuth ha sevel ryb dowrbons an poll gwartha, hag usi yn fordh Park an Troghyer. 18Pan alwsons dhe'n myghtern y teuth yn-mes dhedha Elyakim mab Hilkia, governour an palys, ha Shebna an pennskrifennyas, ha Yoagh mab Asaf an kovadhor.\n19An Rabshake a leveris dhedha, ‘Leverewgh dhe Hezekia, Yndella y lever an myghtern meur, myghtern Assyria: Py fydhyans yw hemma a drestydh ynno? 20A grysydh bos geryow an dhiwweus kusul ha nerth rag bresel? Piw a fydhydh ynno lemmyn ha ty ow rebellya er ow fynn? 21Otta, lemmyn yth esos ow fydhya yn Ejyp, an lorgh a gorsenn derrys na a wan leuv pubonan a boes warnedhi. Yndella yth yw Faro myghtern Ejyp, dhe bubonan a fydh ynno. 22Mes mar leverydh dhymm, “Ni a fydh y'n ARLOEDH agan Duw”, a nyns yw ev may kemmeras dhe-ves Hezekia y dylleryow ughel ha'y alteryow, ow leverel dhe Yuda ha dhe Yerusalem, “Hwi a wordhyowgh a-dherag an alter ma yn Yerusalem”? 23Lemmyn ytho, my a'th pys, gwra chyffar gans ow arloedh myghtern Assyria, ha my a re dhis dew vil vargh, mar kyllydh settya marghogyon warnedha. 24Fatell yllydh nagha onan a'n soedhogyon leha a'm mester, ha ty ow fydhya yn Ejyp rag charettow ha marghogyon? 25Yn tevri, a dheuth vy erbynn an tyller ma heb bodh an ARLOEDH rag y dhistrui? An ARLOEDH a leveris dhymm, Ke erbynn an pow ma ha'y dhistrui.’\n26Ena Elyakim mab Hilkia, ha Shebna, ha Yoagh a leveris dhe'n Rabshake, ‘Kows dh'agas gwesyon y'n yeth Aramaek, mar pleg, drefenn ni dh'y honvedhes; na gews dhyn yn yeth Yuda yn klewans an bobel war an fos.’ 27Mes an Rabshake a leveris dhedha, ‘A wrug ow mester ow dannvon dhe gewsel an geryow ma dhe'th vester ha dhis? A ny'm dannvonas dhe'n wer a esedh war an fos, tenkys dhe dhybri aga hawgh aga honan hag eva aga urin aga honan?’\n28Ena an Rabshake a sevis ha kria, ughel y lev, yn yeth Yuda, ‘Klewewgh ger an myghtern meur, myghtern Assyria! 29Yndella y lever an myghtern: “Na esewgh Hezekia dh'agas toella, rag ny yll agas delivra mes a'm leuv. 30Na esewgh Hezekia dhe wul dhywgh trestya y'n ARLOEDH ow leverel, An ARLOEDH a wra agan delivra yn sur, ha ny vydh an sita ma res yn leuv myghtern Assyria.” 31Na woslowewgh orth Hezekia; rag yndella y lever myghtern Assyria: “Gwrewgh kres genev ha dewgh yn-mes dhymm; ena dybres pub den dhiworth y winbrenn y honan ha dhiworth y figbrenn y honan, hag eva dowr dhiworth y dhowrargh y honan, 32bys pan dhov ha'gas kemmeres dhe-ves dhe bow kepar ha'gas pow agas honan, pow a reun ha gwin, pow a vara ha gwinlannow, pow a olew ha mel, may hyllowgh bewa yn le merwel. Na woslowewgh orth Hezekia pan y'gas kammled ow leverel, An ARLOEDH a wra agan delivra. 33A dhelivras bythkweth onan yn mysk duwow an kenedhlow y dir mes a leuv myghtern Assyria? 34Ple'ma duwow Hamath hag Arpad? Ple'ma duwow Sefarvaym, Hena hag Ivva? A dhelivrsons Samaria mes a'm leuv? 35Piw yn mysk oll duwow an powyow re dhelivras aga fowyow mes a'm leuv, may hyll an ARLOEDH delivra Yerusalem mes a'm leuv?” ’\n36Mes an bobel a dewis, ha ny worthybsons dhodho ger, drefenn bos gorhemmynn an myghtern, ‘Na worthybewgh dhodho.’ 37Ena Elyakim mab Hilkia, governour an palys, ha Shebna an pennskrifennyas, ha Yoagh mab Asaf, an kovadhor, a dheuth dhe Hezekia, skwardys aga dillas ha derivas dhodho geryow an Rabshake.


Shist - Wikipedia\nkarrek dreusfurvek, karrek shistek\nSampel a shist ow tiskwedhes an gwiasedh skansek kawsys gans mika\nBleyn a Shist Manhattan yn Central Park yn Cita Evrek Nowydh\nTregh tanow a shist garnet-mika\nAn shistow yw bagas a garrygi treusfurvek gans monyow platek, kepar ha mika, klorit, talk, hornblende, grafit hag erel. Kanndir hag a hwer yn fenowgh yn gwrysow hir mayth yw furvyes versyon gelwys shist kanndir. Shist a gomprehend moy ages 50% a vonyow hir ha platek, gans nivelyow tanow a ganndir ha gwrysven. Shist a gomprehend garnetow yn fenowgh.\nY hyllir gweles an gwrysow monyow unnik yn shist, gwrys dhe vos skansennow gans tommder ha poos, gans an lagas noth. Dell yw usys shist a hwer yn nivelyow tanow. An ger shist a dheu dhyworth an Hen Greka σχίζειν (schíxein) ow styrya "folsa". Hemm yw drefen gyllir folsa shistow a-hys playn an garrek.\nAn brassa rann a shistow yw devedhys dhyworth prow ha leysyow effeythys gans kevres a argerdhow treusfurvek ow komprehendya askorrans kyllasow, leghveyn ha fyllitow avel kammow kres. Re shistow re dheuth dhyworth karrygi tanek gans gwrysow byghan kepar ha basaltow ha tuffow. Mika yw an gwrys skansek moyha kemmyn, mes grafit ha klorit yw kevys hwath.\nShistow yw gelwys drefen aga monyow, kepar ha shist garnet, shist tredanven, shist glaukofan hag erel.\nKevys yw shist yn Kernow yn Lysardh. An shistow ma yw yn dew vagas, shist hornblende ha shist mika. .\nGolok a shist mika-garnet treghys\nGolinyans ow tiskwedhes an studhyow mayth yw furvyes shist\nDororieth Kernow, ow tiskedhes shistow yn Lysardh\nShist hornblende yn Gogow Dowr, Lysardh\nShist mika yn Baya Housel, Lysardh\nDiwettha golegyans an folen ma a veu an 25 Ebrel 2022, dhe 20:57.